Cara Hilangkan Kesan Kulat Dan Kulapuk Dalam Bilik Air

Sakitnya mata! Bila kesan kulat dan kulapuk di dalam bilik air dah sental berjam-jam, tapi gagal untuk bersihkan dan ia tetap kekal gelap, hitam dan nampak kotor! Ini cara hilangkan kesan kulat dan kulapuk dalam bilik air yang perlu anda ambil tahu.

Ini adalah petanda kediaman anda sudah ‘diserang’ kulat dan kulapuk. Kebanyakan kita memang susah nak menang dalam ‘perang kulat’ ni. Kulat dan kulapuk ini memang musuh nombor satu kediaman yang bersih. Bunyinya memang agak melucukan, tapi ini realiti. Memang berperang nak hapuskan tumbuhan perosak ni!

Anda bersedia nak hapuskan kulat dan kulapuk daripada rumah anda selama-lamanya? IMPIANA kongsikan tip untuk membolehkan anda untuk mengenal pasti punca dan tindakan, mencari produk yang tepat dan maklumat bantuan para profesional!

Apa Itu Kulat?
Kulat ialah sejenis fungus yang membiak dalam persekitaran gelap dan lembap. Ia adalah organisma semulajadi yang wujud di dunia sekeliling kita. Kulat ini sama ada berwana hitam, biru, merah, atau hijau akan membiak di kediaman kita. Bentuk yang biasa muncul ialah tompokan hitam di kawasan yang hangat dan lembap seperti bilik mandi. Ia bukan sekadar cenderung tumbuh di permukaan lembap, tetapi juga boleh menembusi bahan.

Kulat, kulapuk, apa itu kulat? Kulat bilik mandi, kulat di dinding.

Apa Itu Kulapuk?
Kulapuk juga merupakan sejenis kulat yang suka tumbuh dalam persekitaran gelap, lembap, dan hangat. Walau bagaimanapun, warnanya lebih cerah, selalunya putih atau kelabu.

Tidak seperti kulat, kulapuk akan tumbuh merentasi permukaan, bukannya menembusi bahan tersebut.

Bagaimana Kulat dan Kulapuk Membiak?

Tak ada orang nak kulat dan kulapuk dalam rumah mereka. Tapi, sebenarnya ia juga seperti ‘amaran’ jika ada benda tak kena dalam persekitaran rumah yang kita tak sedar.
Kulat dan kelapuk ni cenderung untuk tumbuh di permukaan yang telah basah untuk jangka masa yang lama, dan boleh menjadi petunjuk bahawa kediaman anda mempunyai masalah lembapan disebabkan contohnya kebocoran air.

Tapi, kalau dah namanya bilik mandi, sudah tentulah pengudaraan tak berapa baik dan sentiasa lembap. Kecualilah bilik mandi anda jenis terbuka. Kulat dan kulapuk boleh menjadi masalah di kawasan berkelembapan tinggi. Ini bermakna ia lebih berisiko merebak di dalam cuaca yang sentiasa lembap seperti negara kita.

Kesan Kulat Kulapuk Kepada Rumah Dan Kesihatan
Kesan kulat dan kulapuk boleh berbeza ikut tahap keselesaan anda, ada orang tak kisah pun (gelilah), ada yang sangat kisah! Tapi, yang pasti, masalah ni memang perlu diselesaikan sebelum keadaan bertambah buruk.

Tapi, jangan bimbang, selalunya masalah kulat kulapuk ni disebabkan masalah aliran udara dan cahaya semulajadi yang tak berapa baik. Hanya dalam kes tertentu je, ia berpunca daripada masalah struktur binaan.

Masalah struktur binaan seperti sistem paip yang buruk, kalis cuaca buruk, atau berpunca daripada kelembapan yang meningkat ni memang boleh buat pening kepada dan memerlukan tindakan pantas!

Jika rumah anda berdepan masalah peningkatan kelembapan, ia petanda proses pembinaannya bermasalah dan anda perlukan sistem kalis lembap yang lebih baik sampai kena tebuk lantai dan dinding untuk pasanglah!

Kulat ni juga tak baik untuk kesihatan boleh menyebabkan atau memburukkan masalah pernafasan, asma dan alahan. Sebabnya kulat ni menghasilkan partikel yang dibebaskan ke udara yang boleh menyebabkan alahan, merengsakan udara dan kadang-kala mewujudkan partikel bertoksik. Nampak tak bahaya dan mengapa ia perlu ditangani segera?

Bukan setakat tu je, kulat ni juga boleh menyebabkan bersin, batuk, selesema berterusan, mata atau tekak gatal, dan kulit yang bermasalah. Bagi orang yang memang ada masalah kesihatan kronik, kulat ni sampai boleh menyebabkan gangguan pernafasan tau!

Mencegah Pembiakan Kulat Dan Kulapuk
Keutamaan sekarang adalah mencegah! Lebih baik daripada mengubati kan? Mudah je, pastikan anda buka tingkap selama 15 minit setiap hari untuk pengudaraan yang lebih berkesan.

Memanglah, kadang-kala cuaca di luar lembap, tapi yang pasti ia kurang lembap berbanding udara dalam bilik mandi yang memang tertutup rapat tu.

Penyahlembapan adalah satu senjata dalam perang kulat dan kulapuk ni. Walaupun, permukaan ruangan tak akan jadi bersih dan kering sepenuhnya, ia boleh mengeluarkan udara lembap yang menggalakkan kulat dan kulapuk ni bertumbuh. Anda juga perlu kenal pasti kawasan yang sering lembap dan menakung air. Contohnya di kawasan pancuran mandian. Jika anda perasan ada sudut tertentu di pancuran mandian yang sering menjadi tempat takungan air, segera lap jangan biarkan basah.

Jika anda memang kena selalu sangat buat kulat dan kulapuk dalam bilik mandi, mungkin dah tiba masanya untuk memperbaiki pengudaraan kawasan tu. Dapatkan nasihat pakar untuk memasang kipas bersesuaian bagi menghindari udara yang panas dan lembap di kediaman anda.

Walaupun pendingin hawa boleh membantu mengekalkan udara segar dalam rumah anda, tapi kebanyakannya tak direka untuk menyelesaikan masalah kelembapan, jadi mungkin bukan cara terbaik sebab kosnya pun tinggi!

10 Langkah Hapuskan Kulat dan Kulapuk
Berikut adalah 10 langkah untuk membantu anda menghapuskan pembiakan kulat dan kulapuk:

1) Kenal pasti punca
Nak selesaikan masalah, kenalah faham dulu mengapa ia berlaku. Dalam sesetengah kes kulat dan kulapuk, puncanya jelas iaitu bilik mandi yang lembap. Tapi, untuk yang lain mungkin ada masalah lebih serius.
Anda perlu mengenal pasti punca ni terlebih dahulu, kerana selain selesaikannya dengan bahan kalis lembapan, anda juga mungkin perlu dapatkan bantuan profesional.

2) Ambil langkah selepas kenal pasti
Mula-mula bila nampak kulat, anda mungkin ingat ia hanyalah kotoran di sekitar pancur mandi sampailah ia membiak jadi tompokan besar di dinding!
Dalam situasi biasa, anda boleh cuci je kotoran ni, tapi dalam situasi lebih serius, anda kena dapatkan bantuan pakar. Kena sentiasa beringat, jangan sampai beri risiko kesihatan atau harta benda dengan nak selesaikan semua masalah kulat dan kulapuk ni sendiri.

3) Tanya jiran/pengurus bangunan
Kaedah ni relevan terutamanya bagi mereka yang tinggal di hartanah berstrata. Jika anda ada masalah kulat dan kulapuk di dinding atau siling, lebih baik tanya dan beritahu jiran.
Mana tahu, mereka pun ada masalah sama. Bila dah ada masalah sama, bolehlah minta bantuan dan nasihat pengurusan bangunan untuk selesaikannya.
Tak berguna bertindak berseorangan kalau masalah tu berulang disebabkan masalah struktur bangunan yang di luar kawalan anda.

4) Buang
Ini pilihan kalau kulat dan kulapuk ni pada langsir dan permaidani misalnya, benda yang boleh anda alih. Apa lagi, buang jerlah. Tak berbaloi nak bersihkan sebab ia akan berulang kembali.

5) Bertindak
Jika kulat dan kulapuk wujud pada permukaan kecil anda boleh cuba selesaikannya sendiri.
Tapi, kena pakai pelitup muka N95 untuk mengelakkan masalah pernafasan dan pakai sarung tangan getah untuk elak kulat dan kulapuk menyebabkan masalah kulit.

7) DIY
Kadang-kadang tak perlu beli barang berjenama pun, anda boleh juga DIY.
Peluntur adalah senjata terbaik nak menang perang kulat kulapuk ni, dan anda hanya perlukan peluntur biasa untuk menghasilkan cecair pencuci yang ‘kuat sikit’.
kulat, kulapuk, apa itu kulat, kulat bilik mandi, kulat di dinding.

Caranya, hanya campurkan peluntur dengan air ikut nisbah 4 bahagian air dan 1 bahagian peluntur, anda dah dapat cecair pencuci yang berkesan. Tapi kena ingat, peluntur boleh memudaratkan kalau bersentuhan dengan kulit. Jadi, kenalah hati-hati dan jangan sembur sebarangan macam sedang berparti!
Anda juga boleh sembur cuka putih (tanpa air) ke kawasan yang terjejas, dan biarkan sekurang-kurangnya selama satu jam. Basuh dengan air, dan ulang jika perlu.

8) Sembur, sental, lap
Sebelum anda guna produk pencuci yang dibeli atau DIY, anda kena pastikan permukaan tu kering. Sebabnya, permukaan lembap hanya menjejaskan keberkesanannya.
Sembur pencuci tu di permukaan kering dan beri masa untuk ia tembus kulat dan kulapuk.
Kena ingat yang produk pencuci ni boleh menyebabkan kerosakan pada bahan tertentu, jadi hanya sembur pada kawasan yang anda tahu selamat untuk digunakan, seperti jubin bilik mandi.

Jika ragu-ragu, periksa label produk. Anda juga boleh mencuba produk pada kawasan dinding yang kecil / bahan terlebih dahulu, di tempat di mana tiada siapa yang akan melihat apa-apa perubahan warna cat.

9) Cat dan baiki
Kadang-kadang proses pembaikan yang anda lakukan mungkin menyebabkan sedikit kerosakan pada cat, atau kalau tak berapa baik, dinding/ kawasan tu terjejas teruk.
Anda boleh cat semula kawasan tu, tapi kenal pasti dulu punca kulat dan kulapuk wujud. Kalau tak sia-sia je, sebab masalah mungkin akan berulang kembali.

Jangan segan bertanya kepada tukang jual cat, minta nasihat mereka untuk pilih cat yang sesuai dengan kediaman anda.

10) Dapatkan bantuan profesional
Jika masalah kulat dan kulapuk dalam bilik air semakin hebat membiak, anda kenalah dapatkan nasihat pakar.
Semakin lama anda tangguh, semakin besar masalah itu. Lebih baik bayar mahal sekarang daripada bertangguh dan tahu-tahu kena bayar lebih mahal pada masa akan datang.

Sebelum itu, anda WAJIB faham terlebih dahulu apa fungsi cat terhadap kayu.  Cat kayu digunakan bagi melindungi dan memberikan warna. Penggunaan cat pada permukaan kayu merupakan salah satu langkah untuk melindungi kayu dari serangan serangga perosak terutamanya anai-anai. Namun, untuk cat solid pada permukaan kayu, tidak boleh guna cat biasa yang digunakan pada dinding. Terdapat pelbagai cat khas untuk kayu, tapi yang mana betul-betul berkualiti dan hasilnya menjadi? Berikut, ciri-ciri cat kayu yang perlu diperincikan

Seperti cat biasa, kayu juga ada cat untuk kegunaan indoor atau outdoor.  Kayu yang sering terpancar dengan terik matahari dan UV cepat kusam. Bagi memastikan fasad dan perabot taman anda tahan lama dan sentiasa cantik, gunakan cat kayu yang dikhaskan bagi kegunaan outdoor

Seperti yang dikatakan sebelum ini, jenis keamasan kayu ada dua iaitu cat solid dan transparan. Jika memilih permukaan cat solid menutupi ira kayu, pilihlah cat minyak. Sebaliknya untuk kemasan transparan, karekter iara kayu perlu ditonjolkan. Jadi, pilihalah varnish atau syelek. Kedua-dua jenis kemasan kayu transparan ini pun hadir dalam pelbagai rona pilihan

Untuk mengecat permukaan kayu, ada du acara sama ada dengan menggunkan semburan atau sapuan. Setiap kaedah mempunyai kesan yang berbeza. Namun jika anda merancang untuk menggunkan kaedah semburan, peralatan khas diperlukan untuk memastikan permukaan semburan kemas dan rapi.

Cara Cat Kayu

Jika terdapat permukaan kayu yang berlubang atau rosak, sumbatkan dengan wood filler dan biarkan ia kering sepenuhnya sebelum dicat. Ia untuk memastikan, segala rongga yang buruk dapat ditutupi sepenuhnya. Bila kerja mengecat selesai, barulah permukaan kayu kelihatan lebih kemas

Pasti segelintir di kalangan anda yang pernah membeli barangan elektronik buatan dari negara China secara dalam talian. Namun setelah barang tersebut sampai di rumah, ia tidak boleh diguna pakai di rumah.

Ini kerana, kebanyakkan barangan elektronik buatan dari negara China menggunakan kepala plug khas dari negara tersebut. Oleh itu, anda tidak dapat menggunakannya di rumah anda.

Jadi, bagaimana cara yang boleh anda lakukan agar barangan elektronik tersebut dapat diguna pakai di rumah anda? Jangan bimbang, caranya mudah sahaja.

Apa yang perlu anda lakukan adalah menukar kepala plug barangan elektronik tersebut kepada kepala plug khas dari negara Malaysia. Ingin tahu bagaimana caranya? Mari IMPIANA kongsikan bersama anda.

Anda boleh mengetahui caranya dengan menonton video segmen Tip Impiana kali ini pada pautan di bawah:;

Wah! Musim menuai dari negara Australia kini telah kembali sekali lagi untuk memberi peluang kepada rakyat Malaysia untuk menikmati beberapa buah anggur yang enak, lazat serta berkhasiat.

Terbaharu, jenama pengeluar buah anggur terkemuka dari Australia, Grown in Good Nature, dibawah sub-jenama oleh Hort Innovation selaku pengeskport serta pemasaran perdagangan antarabangsa, telah melancarkan kempen terbaharu iaitu ‘Anytime Is Grape Time’.

Pelancaran kempen ini, sebagai tanda permulaan musim buah anggur yakni telah pun bermula dari November hingga Mei dengan tempoh pasaran eksport bermula dari Januari hingga Mei.

Terdapat dalam lebih daripada 40 jenis, anggur dari Australia terkenal dengan rasa yang sangat enak dan kaya dengan pelbagai khasiat. Bagi yang tidak tahu, buah anggur ini kebiasanya berwarna merah, hitam atau hijau dan dikategorikan kepada dua – berbiji dan tanpa biji. Thompson Seedless, Flame Seedless, Crimson Seedless dan Red Globe adalah antara empat jenis anggur yang paling popular di Australia.

Buah anggur Australia juga merupakan snek yang sesuai untuk dinikmati pada bila-bila masa. Tambahkan buah-buahan ini ke dalam diet harian anda bagi mendapatkan khasiat antioksidan yang secukupnya. Anggur juga diperkaya dengan khasiat vitaminc C dan B6 yang sememangnya baik untuk kesihatan tubuh badan yang berpotensi mencegah sebarang penyakit kanser.

Jangan ada yang ada tidak tahu, anggur Australia dihasilkan di kawasan penanaman anggur utama di Sunraysia (Mildura dan Robinvale) di Victoria, dan di seluruh Queensland Tenggara. Kawasan pertumbuhan lain termasuk Carnarvon dan Lembah Swan di Australia Barat, daerah Riverina di Central New South Wales, South Australian Riverland dan tengah Wilayah Utara.

Untuk mendapatkan buah anggur Australia yang sangat digemari ramai ini, boleh pergi ke mana-mana pasar raya yang telah mengambil bahagian termasuk AEON, Jaya Grocer, TFP Retail, Lotuss, GCH Retail, Whole Foods Express dan Star Grocer untuk menikmati rasa buah anggur yang manis dan segar lagi sempurna.


Guna 2 Bahan Dapur Ini Untuk Polish Perabot Kayu Dengan Mudah

Perabot memang mudah melekat habuk nak-nak yang dah lama tak di bersihkan. Silap-silap, habuk tu terus melekat dan menyebabkan permukaan perabot menjadi kusam dan kedam. Perkara ini biasanya berlaku kepada perabot kayu. Permukaan yang licin dan berkilat pon boleh jadi kusam disebabkan oleh habuk yang melekat lama.

Kebiasaan untuk mengilatkan semula perabot kayu adalah dengan menggunakan polish atau sapukan lagi sekali kemasan cat kilat. Sebeanrnya, ada cara lebih mudah, cepat dan jimat iaitu dengan menggunakan 2 bahan dapur sahaja

Bahan-bahan:
1.5 cawan minyak kelapa (sebagai pilihan anda boleh guna minyak zaitun)
1 cawan perahan jus lemon

Cara-cara:
1. Campurkan kedua-dua bahan dan kacau rata
2. Celupkan kain atau tuala bersih kedalam campuran. Tak perlu terlalu basah tapi anda perlu pastikan minyak dan jus lemon dicelup sama rata kerana minyak dan jus tidak akan sebati.
3. Lap kain yang telah dibasahkan tadi pada permukaan perabot.
4. Jika terdapat kotoran degil, lakukan sentalan lembut untuk elak permukaan kayu tercalar
5. Gunakan kain atau tuala kering dan bersih untuk lap keseluruhan perabot selepas di sapu sebatian lemon dan minyak tadi

Sumber: Hometalk

Seorang pemilik syarikat kontraktor yang berpengkalan di Kota Bharu, Kelantan baru-baru ini telah berkongsi di laman Facebooknya tentang bagaimana beliau berjaya merealisasikan impian pasangan guru pencen iaitu Pn Nik Patanah  Binti Nik Muhammad untuk mendiami mahligai indah di Kampung Laut, Tumpat Kelantan.

“Rumah ini disiapkan bersama kakitangan saya selama 8 bulan berikutan terdapat penangguhan dari segi faktor cuaca di pantai timur kerana apabila masuk sahaja musim tengkujuh, hujan turun tanpa henti dan mengakibatkan banjir sehingga menyukarkan projek ini disiapkan dalam tempoh yang pendek.”ujarnya.

Selain itu, senibina tiang tinggi ini bermanfaat untuk seisi keluarga kerana jika diperhatikan di sebelah bawah rumah, banyak ruang parkir yang tersedia. Pada pandangan penulis, jika tuan rumah mengadakan kenduri doa selamat, para tetamu tidak mempunyai masalah untuk meletakkan kenderaan masing-masing.

Mesin pengering pakaian (dryer) merupakan salah satu mesin yang amat penting untuk dimiliki setiap rumah untuk memudahkan proses pencucian pakaian. Ini kerana faktor cuaca negara kita tidak menentu lebih-lebih lagi ketika musim tengkujuh. Pakaian yang dibasuh  memang lambat kering.

Sebab itulah pentingnya memiliki mesin pengering pakaian (dryer). Jika anda tidak ada mesin pengering pakaian sendiri di rumah, anda boleh mengeringkan pakaian di dobi layan diri. Namun  apa yang sering terjadi ialah apabila pakaian yang dimasukkan ke dalam mesin pengering tidak kering sepenuhnya. Masih lagi lembap.

Biasa tak anda menghadapi keadaan di mana kain yang dikeringkan menggunakan mesin pengering di dobi layan diri masih agak lembab. Pakaian yang dimasukkan ke dalam mesin pengering tidak kering sepenuhnya walaupun ianya telah di “spin” lebih daripada 30 minit.

Keadaan ini berkemungkinan berlaku disebabkan cara pengeringan anda yang kurang betul. Misalnya saya dapati, ramai orang yang mencampakkan sahaja kain mereka terus ke dalam mesin pengering dengan keadaan kain yang masih basah dan berpuntal-puntal. (Sila rujuk gambar 1).

Cara begini sebenarnya adalah SALAH. Ini kerana, dengan cara mencampakkan kain terus ke dalam mesin, ia akan mengakibatkan kain anda tidak dapat kembang dengan baik sewaktu mesin pengering berpusing yang menyebabkan kain tidak dapat kering dengan sempurna, terutamanya kain yang agak tebal dan di bahagian pinggang dan kaki seluar.

1. Sila perah dan kibas kain anda terlebih dahulu. Ini bertujuan untuk memastikan tiada lagi sisa-sia air pada kain tersebut dan menjadikan ia dapat kembang dengan baik dan tidak berpuntal-puntal apabila dimasukkan ke dalam mesin pengering nanti.

2. Sila masukkan kain tersebut ke dalam mesin pengering sehelai demi sehelai dengan keadaan ianya dikembangkan. Sila susun kain tersebut secara berlapis. (Sila rujuk Gambar 2).

3. Cara ini menjadikan adanya ruang diantara kain anda yang membolehkan kain anda dapat berpusing dengan baik di dalam mesin pengering dan menjadikan proses pengeringan lebih sempurna.

4. Ianya dapat mempercepatkan proses pengeringan dan menjimatkan masa dan wang anda. Ini kerana kain boleh kering dengan sempurna dalam masa 30 hingga 35 minit sahaja (untuk satu bakul penuh kain).

5. Bukan itu sahaja, kain anda juga tidak akan berkedut dan mudah dilipat sebaik sahaja dikeluarkan daripada mesin pengering.

Kalau tak percaya silalah cuba! Moga ia bermanfaat untuk semua.

“DI MANA ADA GULA, DI SITU ADA SEMUT.”

Peribahasa ini sangat sinonim dengan kehidupan kita seharian kan. Ini bermakna ceruk mana pun kita duduk, selagi ada sumber makanan, semut akan datang. Plastik makanan nak-nak gula yang belum buka pun semut boleh masuk.

Kita pun beli lah bekas kedap udara yang mahal-mahal untuk simpan gula. Tiba-tiba terlupa nak tutup pulak kan.. dah ada road tour baru untuk semut. Macam-macam produk dah digunakan untuk mencegah dan menghapuskan semut. tetapi masih tidak berjaya. Kenapa perkara ini berlaku?

1. Semut dapat kesan sisa makanan terutamanya gula walaupun saiz nya hanya sebesar habuk.

2. Semut akan merembeskan bahan kimia untuk satu perjalanan yang baru. Jadi apabila ada makanan yang di kesan, semut akan pulang ke sarang dan inform koloni dia. Nanti ramai-ramai semut ke tempat makanan yang baru dijumpai tadi dengan menggunakan laluan yang telah ditinggalkan kesan kimia.

3. Anda tak musnah atau ambil tindakan terhadap semut yang kelihatan berseekoran. Tahu tak, sebenarnya mereka sedang mencari makanan baru untuk dijamu koloni. lain kali. musnahkan segera.

4. Segera musnahkan koloni semut yang dijumpai. Kalau tidak, jumlah koloni bakal berkembang biak pulak kalau tindakkan segera tak diambil.

Untuk membantras semut di dalam rumah, anda boleh cuba resepi yang dikongsikan oleh yatieimra di Facebooknya

Bahan-bahan:

¼ cawan cuka putih
1¼ cawan air paip
1-2 sudu makan sabun pencuci pinggan

Cara-cara:
Campurkan semua bahan, masuk dalam botol spray.

Cara menggunakan spray:

1. Spray di kawasan laluan semut secara kerap. Memang lepas spray, kimia yang dihasilkan oleh semut akan hilang, tapi semut akan hasilkan laluan lain.

2. Membersihkan sisa makanan tumpah. Cuka boleh hilangkan bau ‘manis’ gula, gabungan cuka & sabun pulak menanggalkan minyak.

3. Jadikan semburan untuk mencuci dapur seleaps amsak.

4. Bersihkan kulat/kulapuk pada dinding/perabot. Spray & lap je (boleh tambah cuka kalau kulat tebal sangat).

5. Spray secara konsisten untuk hapuskan rumput liar di halaman rumah (untuk kesan yang lebih cepat, tambah sukatan cuka ½ cawan lagi. Kalau pekat sangat bukan setakat rumput, tanaman pn boleh mati kalau terkena)

6. Boleh juga digunakan untuk mop lantai. Boleh cairkan lagi dengan tambah 5 lagi bahagian air. Boleh tambah pencuci lantai kalau nak wangi. Gandakan sukatan untuk kuantiti yang banyak & gunakan air panas untuk lebih efektif.

Sumber: https://www.facebook.com/yatieimra


Tip Halau Lalat – Episod 2

Bagaiamana puasa anda hari ini? Mungkin semalam sudah ada yang mencuba tip menghindari lalat yang pertama. Apa kata kita cuba tip kedua? Kata orang molek kita cuba satu persatu tip yang menarik dan serasi dengan anda. Apa yang penting usaha yang berterusan dan memastikan persekitaran kediaman kita kekal bersih. Kebelakangan kini semakin ramai tuan rumah yang lebih gemar menggunakan bahan organik sebagai bahan untuk menghindari serangga seumpama ini.

Jadi bahan berikutnya masih lagi dalam keluarga rempah. Kulit kayu manis antara rempah yang sangat kuat aromanya untuk menghalau lalat. Malah ia juga acap kali dijadikan hiasan di meja makan terutama kulit kayu manis bersaiz besar. Ada yang menyatakan kulit kayu manis ini perlu ditumbuk. dan serbuknya dimasukkan  ke dalam uncang. Tetapi kini di pasan terdapat serbuk kulit kayu manis dan anda boleh menambahn bawang putih jika mahu sebagai menambah bau yang mampu menghalau lalat.

Tambahkan bawang putih bagi mendapatkan haruman yang lebih menyengat untuk menghalau lalat. Jadi anda boleh tempatkan pada mangkuk dan digubah seperti hidangan . Jadi tidaklah ia hanya kaku seperti bahan masakan yang tidak terusik.

Idea kreatif semarakkan ruang bersama nyalaan lilin dan kulit kayu manis.

IDEA KREATIF

Jadikan ia sebagai uncang dan digantung di ruang makan mahu pun dapur anda. Ia juga sesuai dijadikan pemberian atau pek yang boleh dikomersilkan bagi hiasan meja makan mahu pun ruang dapur anda. Bukan sahaja di meja makan bahkan ditombol pintu dan sebagainya. Selain daripada itu, ikatkan sahaja pada lilin sebagai hiasan meja sempena lebaran nanti. Barulah ada gaya di samping fungsinya.

Mesti ramai yang memang tak pernah ada kesedaran untuk letak safety kit di rumah. Betul tak? Bila ada kecemasan, gelabah dah tak tahu nak buat apa. Jadi, penyelesaiannya terpaksa call talian kecemasan. Sebenarnya, sementara tunggu ambulan sampai atau pergi klinik rawatan kecemasan asas pon perlu dilakukan. Hal ini lebih penting kalau anda mempunyai anak. Almaklumlah, malam-malam lah anak baru nak demam, batuk lah, selesema dan sebagainya.

Masa tu pula klinik dah tutup. Takkan nak tunggu esok pula kan? Bagi mengatasi masalah ini berlaku, seorang ibu mengambil langkah proaktif untuk menyediakan satu kit madical khas untuk anak nya. Nak tahu apa barang yang WAJIB ada dalam medical kit anak anda? Jom tengok perkongsian puan Hani Mynis

Sebenarnya hani dah pernah kongsi must-have items dalam medical kit anak ni tahun lepas. Tapi kali ni hani kongsi lagi sekali dengan lebih detail penerangan dan kegunaan satu-satu item dalam kit Aqil ni.

Bagi hani, kalau ada anak kecil, medical kit memang wajib ada, lagi-lagiu nak pergi berjalan melancong atau balik kampung. Pendek cerita memang usung bawa pergi mana2 dan barang-barang pun kalau boleh cuba untuk selengkap boleh sebab anak kecil ni kadang tak terduga bila dia nak demam, selsema atau tetiba main terjatuh luka pulak lutut

Kalau boleh sediakan satu bekas khas untuk anak yang boleh dibawa travel, boleh bekas plastik atau bekas kain (pouch). Hani guna bekas plastik transparent senang nak simpan nampak lebih kemas dalam kabinet ubat hani Jangan lupa label ya.

Masukkan semua dalam satu bekas.

1. Paling penting ! Termometer.untuk anak kecil, jangan pilih termometer yg kena measure suhu letak bawah lidah atau ketiak

2. Nasal spray. Kalau Aqil selesema, pernafasan tak selesa sebab hidung tersumbat ke apa, hani sembur je dalam hidung dia.

3. Paracetemol syrup. Untuk dia demam, sentiasa restock dalam medical kit Aqil.

4. Syringe Untuk beri anak makan ubat. Tiga2 volume hani adakan (10ml, 5 ml dan 3 ml)

5. Nappy cream Kalau punggung dia merah ke apa, letak ni tak sampai sehari dah hilang merah nya.

6. Antibacterial powder Kalau dia gatal2 miang2 kat badan, ni wajib hani sapukan. As first treatment lah kiranya.

7. Nasal aspirator Sembur dulu hidung anak dengan nasal spray (sterimar) tu lepas tu baru sedut dengan nasal aspirator ni.

8. Calamine lotion Ni second treatment lepas antibacterial powder tadi

9. Ubat selsema Ni hani dapat dari klinik.

10. Aloe vera gel bila Aqil demam, hani sapukan gel ni kat tapak kaki dia, ketiak, pelipat peha dan bawah lutut, belakang leher (tengkok) dan paling penting kat ubun-ubun (dahi dia). Kesan dia cepat. Sekejap je suhu dia dari 37.9 jadi 37.1 dan turun lagi.

11. Paracetemol suppositories  Sebab aqil ada sejarah sawan masa demam, bila suhu dia 38.5 je hani terus guna ni masuk kat punggung dia.

12. Mosquito repellent patch Ini sejenis pelekat yg kita tampal je kat baju, dia keluarkan bau yg boleh repel nyamuk.

13. Cool fever Untuk maintain suhu rendah, hani letak kat dahi dan kalau dia ada tonsil hani tampal je kat leher. Haritu hani terbaca letak kat atas tulang punggung pun bagus juga utk cepatkan turun suhu.

14. Hansaplast. Bila ada anak kecil dah mula dapat kaki dan melasak mmg kena adalah benda alah ni.

15. Aloclair spray untuk ulser  sebelum ni kalau ulser hani sapukan gel glycerin tapi habis digigitnya jari hani haha so ni pengganti gel glycerin utk legakan ulser dalam mulut.

16. Pengetip kuku

17. Iv kids hani guna ni utk mcm2 haha utk spray kat mandian lemon Aqil (kalau dia selesema), untuk urut-urut badan dia lepas mandi, sapu kat perut dia kalau dia sembelit.

18. Minyak gamat

19. Normal saline Untuk basuh luka sebelum hani tampal hansaplast kat luka tu.

Untuk iv kids dan minyak gamat ni hani masuk dlm ziplock kecil baru masuk dlm bekas just takut dia tumpah.

Semoga bermanfaat

P/s: ada sesetengah item dlm ni tak sesuai utk baby bawah dua tahun

Ada juga item yg hani guna masa Aqil baby dan hani masukkn dlm kit ni tp dah tak guna skrg sbb aqil dah besar huhu

Ruang laundry separa terbuka ini cukup menarik untuk mana-mana rumah. Dengan binaan ruang membasuh separa terbuka ini, banyak memberi keistimewaan pada pemilik. Memudahan kerja-kerja membasuh, ruang membasuh juga nampak lebih kemas dan teratur. Tidaklah semak di dalam rumah. Mesin basuh juga perlu dijaga. Jika anda letak di ruang yang terbuka ini akan membuatkan mesin basuh anda cepat rosak.

Kerja harian tidak perlu membosankan seperti pada masa lepas dengan adanya ruang sempurna seperti bilik laundry atau bilik dobi ini. Rak tempat meletak bekas sabun, pelembut pakaian dan pewangi pakaian semuanya lengkap membuatkan anda akan berasa selesa tatkala berada di ruang ini.

Ruang yang dibina separa terbuka ini akan memberi pengudaraan yang lebih baik dan sempurna untuk anda bila melakukan kerja-kerja mencuci pakaian di sini.

Bilik laundry merupakan satu ruang yang semakin popular di kalangan pemilik rumah. Sebuah rumah yang ideal sudah tentu memiliki bilik khas untuk kerja mencuci dan melipat baju. Jika anda tertanya-tanya manakah bahagian yang paling sesuai untuk kita letakkan bilik laundry ini, perkara pertama yang perlu anda titik beratkan adalah kemudahan.

Mudah atau tidak untuk bawa pakaian kotor ke bilik laundry? Serta mudah atau tidak untuk membawa pakaian bersih yang telah dilipat masuk ke almari di dalam bilik?

Ada juga yang meletakkan ruangan ini berdekatan dengan dapur atau bilik air mengikut kesesuaian. Selain itu, point lain yang perlu kita ambil kisah ialah bunyi mesin basuh yang bising. Perkara ini nampak remeh tapi bila keadaan rumah tidak tenang, kita nak buat kerja pun tak boleh fokus. Bagi megelakkan bunyi yang terlalu kuat, boleh lapikkan mesin basuh anda dengan alas anti-vibrasi. Perlu juga kita ingat, kadangkala bilik ini boleh ‘banjir’ tanpa disengajakan.

Ketika ini, isu paling hangat diperkatakan adalah tentang wabak penyakit tangan, kaki dan mulut (HFMD) yang terus meningkat di seluruh negara pada kadar yang membimbangkan (jumlah kes terkini 39,174, dengan dua kematian pada ketika artikel ini ditulis). Pihak berkuasa telah menekankan kepentingan mengamalkan gaya hidup sihat dan kebersihan yang baik dengan memerintahkan aktiviti pembendungan di sekitar negara. Setakat ini, sebanyak 539 premis telah ditutup, termasuk 241 taska dan 259 tadika. Sekolah dan pusat penjagaan kanak-kanak merupakan hotspot penyebaran virus ini tetapi ia juga menjadi tanggungjawab anda untuk melindungi kediaman masing-masing bagi mengurangkan kemungkinan anak anda daripada diserang HFMD. Jadi mari kita kenali virus HFMD dan langkah-langkah pencegahan untuk memastikan rumah anda sentiasa selamat dan bebas daripada virus merbahaya ini.

APA ITU HFMD?

Penyakit tangan, kaki dan mulut atau lebih dikenali sebagai HFMD adalah penyakit berjangkit yang biasanya disebabkan oleh Coxsackie Virus A16 dan Enterovirus 71 (EV 71). Ia boleh menjangkiti setiap orang tidak mengira peringkat umur, terutama bayi dan kanak-kanak yang berumur kurang daripada 5 tahun. Tiada ubat khusus untuk merawat penyakit tangan, kaki dan mulut ini. Ibu bapa boleh lindungi anak-anak daripada jangkitan dengan mengamalkan kebersihan yang baik dan mengajar mereka untuk menjaga kebersihan.

BAGAIMANA HFMD TERSEBAR?

HFMD merebak dari satu individu ke individu yang lain melalui hubungan secara langsung dengan hingus, air liur, najis dan cecair dari ruam seseorang yang telah dijangkiti. Individu dengan sistem imun yang lemah juga boleh diserang HFMD melalui sentuhan dengan permukaan alatan atau perabot yang mungkin telah dijangkiti. Kebiasaan jangkitan adalah ringan (mild) dengan gejala demam diikuti ruam melepuh (blister) pada tangan, kaki, mulut dan lidah. Kanak-kanak juga boleh mengalami gejala jangkitan pada saluran pernafasan, muntah, cirit birit dan kurang selera makan. Cabaran utama oleh mereka yang dijangkiti ialah dehidrasi dan ulser yang sangat pedih. Akibatnya, proses menelan akan jadi seperti mimpi ngeri. Walau bagaimanapun, jangkitan EV71 boleh menyebabkan komplikasi teruk seperti encephalitis, pulmonary edema dan myocarditis namun, ianya jarang berlaku. Masih tidak ada vaksin dan rawatan khusus untuk wabak HFMD.

APAKAH LANGKAH PENCEGAHAN HFMD?

Pertahanan terbaik terhadap HFMD adalah dengan mengamalkan tabiat kebersihan yang baik. Ajarkan anak-anak untuk mementingkan kebersihan dengan mencuci tangan menggunakan sabun sebelum dan selepas menyentuh sesuatu. Selain itu, ibu bapa tidak sepatutnya membiarkan anak-anak meletakkan tangan kedalam atau berhampiran mulut mereka. Ibu bapa juga perlu memastikan persekitaran sentiasa bersih dan tidak tercemar. Jika anak anda mempunyai HFMD, asingkan pesakit daripada orang lain dan elakkan perkongsian sebarang alatan.

Sebagai langkah keselamatan, anda juga boleh memastikan kediaman sentiasa bersih dengan menekankan ini 4 tips ini ;


Ini Cara Tanam Kantan Untuk Dapatkan Hasil Bunga Yang Banyak

Kantan atau bunga kantan adalah tanaman dari keluarga halia. Bunga kantan digunakan sebagai penyedap dan penaik aroma masakan yang banyak digunakan oleh masyarakat melayu. Pokok kantan ni kalau tak di jaga dan di selenggara, memang kedekut untuk berbunga. Sebab itu, bunga kantan mempunyai harga yang tinggi di pasaran. Harga sekuntum bunga kantan boleh mencapai harga RM3-4. Jika anda mempunyai ruang tanah yang tak berapa besar, dan berdekatan dengan saliran air, ini antara tanaman yang sesuai untuk di tanam.

Kaedah penanaman

Pokok kantan ideal hidup di tanah jenis sedikit berpasir yang teduh dan lembap. Sebab itu, jika anda perasan habitat pokok kantan kebiasaanya berhampiran sungai atau kawasan berair yang terlindung dengan pokok.

Sebelum kantan di tanam, pastikan lokasi berpotensi yang dipilih telah dibersihkan, digembur, diberi baja dan disembur dengan racun rumpai. Sebaiknya, gunkan baja kompos yang telah digaulkan dengan medium tanaman dan tambak kawasan yang telah dibersihkan tadi setinggi 20cm tinggi. Apabila batas siap, barulah rizom kantan boleh semai.

Selesai semai, tutup batas dengan daun-dun kering dan lakukan siraman. Ia bertujuan mengekalkan kelembapan tanah untuk tempoh yang lama. Kalau terlalu kering, tunas baru akan lambat bercambah.

Siraman

Pastikan medium tanaman sentiasa lembap. Sebaiknya, siraman dilakukan secara siraman. Air paling banyak diperlukan di awal tumbesaran tanaman yang baru di semai. Namun, jangan sampai air bertakung. Ia akan menyebabkan rizom membusuk.

Pembajaan

Apabila tanaman telah berusia 16 minggu barulah pembajaan boleh dilakukan. Untuk pembajaan pertama, gunakan tinja ayam yang digaul dengan medium tanaman dan ditabur disekitar batas. Anda perlukan lebih kurang 50gm hingga 1 kg tinja ayam untuk setiap batas.

Apabila mencecah usia 5-9 bulan, baja NPK 12:12:7 juga boleh digunkan. Kaedahnya sama, gaulkan baja NPK dengan medium tanaman pada kadar 30:70:100g serumpun. Selepas 6 bulan, taburkan kapur pertanian di sekeliling rumpun sebanyak 200g. Jika terdapat daun yang kering dan menguning, ia perlu segera dibuang bagi menggalakkan penghasilan sulur baru

Semaian

Pada minggu ke-38 hingga 42, kantan akan mula berbunga. Tunggu sehingga batang bunga mencapai ketinggian 30cm untuk tempoh penuaian. Tuai batang bunga kantan sampai ke dasar tanah. Jika hanya potong bahagian bunga nya sahaja dan ada sisa batang, kudup baru akan lambat tumbuh

Pokok labu, kebiasaanya akan dibiakkan melalui biji benih. Tapi sebenarnya ada lagi satu teknik pembiakkan yang lebih cepat mengelurkan hasil iaitu kaedah tut. Jika dibiakkan dari biji benih, ia mengambil masa 3-6 bulan untuk matang dan mengelaurkan hasil. Namun, dengan kaedah tut hanya 1-3 bulan sahaja diperukan untuk tterus mengeluarkan hasil.

Nak tahu cara pembiakkan labu dari tut, boleh tonton video yang disediakan

Musim hujan memang agak mencabar untuk tanam sayur. Lebih lebih lagi jenis berdaun dan berbatang lembut seperti sawi, pakchoi dan sebagainya. Bahagian batangnya mula melembik. Kalau tanam pada medium yang jenis menakung air, lebih cepat dan mudah sayuran dianacam penyakit.

Periksa kadar kelembapan medium tanaman. Jika masih lembap, tak perlu lakukan siraman. Tetapi jika perlu lakukan siraman, hanya basahkan bahagian pangkal pokok. Elak air siraman terkana pada bahagian buah lebih-lebih lagi bunga. Ia akan menyebabkan buah mudah rosak

Apa pun jenis tanaman berbuah, proses pembajaan perlu dihentikan ketika buah mula matang. Di khuatiri, baja yang diberi bersifat panas dan merencatkan tumbesaran buah. Tambahan, pembajaan di musim hujan adalah tugas yang sia-sia kerana baja larut dan dibawa arus air dengan cepat tanpa sempat diserap tanaman

Pernah tak denagr pepatah mengatakan bahawa kucing adalah sahabat baik taman? Maksud di sini, bukan lah sahabat yang membantu, tapi meroskkan tanam. Mesti ramai sahabat yang pernah kena laman berumput yang dititip baik menjadi tandas kucing. Aduh, kesannya, bukan kepalang. Sekejap sahaja dah nampak tindak balas tinja atau urin terhadap rumput. Rumput mula kekuningan dan dalam tempoh 24 jam, kelihatan seperti terbakar atau keperangan.

Tanaman lain juga tidak terkecuali terutamanya yang berpasu. Bukan setakat kena gali, silap-silap jadi tempat tidur kucing. Sebenarnya ada cara untuk merawat tanaman yang terkena urin kucing ni. Tapi sebelum itu kita WAJIB tahu apakah kesannya kepada tanaman jika tidak di rawat segera.

1. Urin kucing tinggi nitrogen. Ia akan menyebabkan tanah menjadi berasid
2. Kandungan manganese yang tinggi di dalam urin akan merencat pengambilan zat besi oleh tumbuhan
3. daun yang terkena kesan urin terutamanya untuk tanaman yang telah matang akan bertukar kekuningan kemudian mati

Cara merawat tanaman yang terkena urin kucing
1. Siram atau bilas tanaman hingga ke permukaan tanah sehingga anda yakin ia bersih
2. Untuk hilangkan bau yang tersisa, larutkan 1 cawan baking soda bersama 2 cawan air dan semburkan pada permukaan tanah. Soda penaik tadi akan menyerap bau hancing urin kecing. Tapi jangan guna terlalu banyak kerana baking soda akan menyebabkan daun melecur

Cara mengatasai batas anda dari menjadi tandas kucing
1. Sediakan sungkupan. Sebaiknya, guanakan sungkupan seperti grass clip atau sabut kelapa. Teksturnya tidak digemari oleh tapak kaki kucing yang gebu
2. Pagar atau lindungi batas tanaman anda. untuk anak pokok, boleh cuba cucuk garpu palstik atau lidi disekelilingnya atau sediakan rumah hijau miniyang diperbuat daripada botol plastik


(VIDEO) Semai Biji Benih Guna Adunan Tepung Lebih Mudah Dan Cepat

Antara jenis tanaman yang paling sukar untuk disemai adalah jenis yang halus seperti lobak, tomato dan sebagainya. Kalau jenis sayuran berdaun seperti bayam, sawi dan kakngkung, ia boleh dicampur sedikit dengan pasir sebelum di semai untuk mengelakkan ia tumbuh dengan rapat, namun tidak untuk benih carrot, tomato, ketumbar dan sebagainya.

Jaraknya perlu di kawal dari peringkat awal. Jika tidak, kualiti tanaman akan terjejas jika penjarangan tidak dilakukan. pun begitu, untuk tanaman jenis ini ketika menjalani proses penjaranggan akan berlaku risiko tanaman terjejas. Jadi cara terbaik adalah kita perlu buat satu lubang untuk 2 benih sahaja.

Tapi, jenuh pula lah kan Sahabat Laman nak duduk menanam satu-satu di kebun tengah panas. Jadi penyelesaian terbaik adalah, guna tape semaian. Jadi, bila tapi biji benih ni siap, tanam terus je pada baats sepanjang yang Sahabat Laman nak. Tak perlu peralatan khas dan bahan yang mahal pun.

Bahan-bahan:
Tepung
Measuring cup
Sudu
Berus cat yang kecil
Tisu tandas
Biji benih (ikut pilihan anda)

Cara-cara:
1. Bentang beberapa helai tisu tandas mengikut keperluan anda. Buat lebih pun tak apa.
2. lipat 2 tisu tandas tadi menajdi satu helai yang panjang dan tekan sedikit bahagian lipatan untuk mendapatkan garisan yang akan digunakan sebagai frame work

3. bancuhkan sedikit tepung bersama sedikit air. Tekstur tepung yang diperlukan tidak terlalu likat. Cukap sekadar ia mampu memegang beji benih tadi. Kalau cair macam untuk buat salutan goreng pisang pun boleh

4. Buat titisan kecil di atas tissu yang telah dilipat tadi. Letakkan di habagian dalam lipatan. dan pastikan jarak antara titisan tepung mencukupi mengikut keperluan tanaman

5. Letakkan 2 biji benih bagi setiap titisan tepung sementara masih cair dan lipat semula tisu tandas tadi
6. Apabila telah siap, sediakan batas tanaman dan tanam lipatan tisu yang berisi biji benih tadi sekurang-kurangnya 2 cm di dalam tanah dan kambuskan dengan tanah sepenuhnya. Jagan lupa, selepas di semai, lakukan siraman.

Mereka yang menanam pelbagai jenis bunga-bungaan dan tanaman hiasan (ornamental) sudah pasti mahukan lamannya kelihatan cantik dan bebas daripada serangan makhluk perosak terutamanya serangga, kulat dan rumpai. Sekiranya serangan makhluk perosak ini berlaku, pencegahan dan pengurusan makhluk perosak perlu dilakukan segera supaya laman yang cantik itu dapat diselamatkan.

Antara kaedah kawalan serangan ini adalah dengan menggunakan racun makhluk perosak yang berdaftar. Berdaftar? Kenapa perlunya anda membeli racun makhluk perosak yang berdaftar? Ia penting kerana racun yang berdaftar adalah racun yang telah diluluskan penggunaannya dengan mengambil kira pelbagai faktor keselamatan supaya ia tidak berbahaya pada manusia dan alam sekitar. Jadi pastikan terlebih dahulu sebelum anda membeli racun makhluk perosak untuk kawalan serangan makhluk perosak di laman ianya perlu berdaftar. Racun makhluk perosak yang tidak berdaftar adalah racun makhluk perosak haram dan amat berbahaya kepada manusia dan alam sekitar. Setiap racun berdaftar mempunyai nombor pendaftaran di bekas racun makhluk perosak tersebut seperti LRMP.R1/XXXX yang mana setiap pendaftaran racun makhluk perosak di Malaysia tertakluk kepada kelulusan Lembaga Racun Makhluk Perosak yang telah termaktub di bawah AKTA RACUN MAKHLUK PEROSAK 1974 (Akta 149).

Panduan Memilih Racun Perosak Yang Baik

Langkah pertama yang perlu anda lakukan dalam mengawal serangan makhluk perosak ke atas laman anda adalah dengan memastikan terlebih dahulu apakah jenis serangan makhluk perosak tersebut sama ada serangga, kulat atau rumpai. Sekiranya serangan tersebut melibatkan ketiga-tiga makhluk perosak iaitu serangga, kulat dan rumpai maka anda perlu membeli racun serangga, racun kulat dan racun rumpai yang berdaftar.

Tip membeli racun-racun tersebut adalah berdasarkan kepada Perawis Aktif racun tersebut bukannya jenama racun. Antara perawis aktif racun serangga untuk kawalan serangga ke atas bunga-bungaan atau tanaman hiasan seperti white oil, azadirachtin, cyromazine dan pyriproxyfen ; manakala bagi racun kulat pula perawis aktifnya adalah seperti chlorothalonil, mancozeb dan thiophanate-methyl dan bagi perawis aktif bagi racun rumpai pula adalah seperti sethoxydim, glyphosate dimethylammonium dan imazapyr isopropylammonium.

Setelah anda melihat perawis aktif bagi jenis serangan makhluk perosak pada laman anda, pastikan anda membaca label pada bekas racun tersebut kerana di sana terdapat maklumat-maklumat yang penting antaranya nombor pendaftaran racun tersebut (LRMP.R1/XXXX) yang menunjukkan bahawa racun ini berdaftar, kelas racun tersebut, panduan membancuh dan menyembur racun  serta rawatan kecemasan dan perubatan.

Adalah menjadi kesalahan sekiranya anda tidak membaca label pada bekas racun makhluk perosak apabila menggunakannya. Ia perkara yang amat penting kerana pada label tersebut menjelaskan perkara-perkara penting sebelum, semasa dan selepas setiap kali menggunakan racun makhluk perosak tersebut.

Di label setiap bekas racun makhluk perosak ada maklumat yang terperinci yang perlu anda tahu supaya ia menjadi panduan kepada anda bagi menjamin racun makhluk perosak yang digunakan adalah berkesan dan selamat digunakan antaranya adalah pengelasan racun makhluk perosak tersebut. Kelas racun makhluk perosak yang berdaftar terbahagi kepada 5 kelas yang membezakan kesan toksisiti/kebisaan serta membezakan racun daripada kurang berbahaya kepada yang lebih bahaya. Kelas terendah bagi racun makhluk perosak adalah KELAS IV, kemudian KELAS III (BERBAHAYA), KELAS II (BERACUN), KELAS 1b (BERACUN-BISA) dan KELAS 1a (BERACUN-AMAT BERBISA).

Apa Yang Perlu Dilakukan Apabila Keracunan

Pada setiap bekas racun makhluk perosak yang anda akan beli terdapat satu penyataan keracunan yang perlu diambil perhatian oleh anda di mana di label tersebut tertera penyataan ‘Jika berlaku KERACUNAN, sila hubungi : PUSAT RACUN NEGARA – 1-800-88-8099 (waktu pejabat) 012-4309499 (lepas waktu pejabat)’. Perkara ini janganlah diambil mudah kerana dalam menggunakan racun makhluk perosak pelbagai kemungkinan boleh berlaku terutamanya melibatkan keselamatan pengguna. Selain daripada penyataan keracunan ini, di label juga terdapat penyataan yang membantu anda sekiranya berlaku kecemasan di mana penjelasan secara terperinci berkenaan tanda-tanda keracunan apabila anda terkena semasa menggunakan racun makhluk perosak tersebut. Di label itu juga terdapat bagaimana rawatan kecemasan dan perubatan yang perlu dibuat  sebelum sampai ke hospital untuk tindakan selanjutnya.

Kaedah Betul Mengendalikan Racun

Sebelum anda membancuh racun makhluk perosak tersebut, pastikan juga anda membaca aturan penggunaannya pada label yang menyatakan jenis tanaman, jenis perosak, kadar racun dan isi padu semburan berdasarkan pada yang tertera pada label kerana penggunaan tidak mengikut label adalah satu kesalahan.

Setelah semuanya pada label racun makhluk perosak tersebut anda baca dan fahami maka bolehlah memulakan kawalan makhluk perosak menggunakan kaedah racun makhluk perosak dengan memastikan bahawa anda perlu memakai pakaian pelindung yang sesuai, menggunakan peralatan bancuhan yang sesuai dan teknik semburan yang betul serta berdirilah dengan membelakangkan arah tiupan angin sewaktu membancuh dan jangan menghidu atau menyedut racun perosak tersebut serta jangan pindahkan racun perosak tersebut ke bekas lain. Semasa menyembur juga dilarang makan atau merokok dan digalakkan semburan racun ini dibuat pada sebelah pagi atau petang dan tidak dilakukan pada waktu tengah hari.

Setelah selesai menyembur racun tersebut, cuci alat penyembur dengan bersih dan simpan di dalam bilik stor. Kemudian anda perlu mandi dengan menggunakan sabun dan air yang banyak, sekiranya anda ada rasa tanda-tanda keracunan sila berjumpa doktor dengan kadar segera.

Anda juga diminta untuk merekodkan semua penggunaan racun perosak supaya memudahkan sekiranya berlaku kecemasan. Bagi bekas racun yang telah habis digunakan, pastikan ianya dibilas dengan air sebanyak tiga kali dan kemudian dikumpulkan di tempat pengumpulan kitar semula bekas racun makhluk perosak, dan anda tidak digalakkan menanam bekas-bekas tersebut. Pastikan juga bekas-bekas tersebut tidak digunakan sebagai tempat menyimpan bahan makanan. Anda juga perlu menyediakan satu tempat khas/stor untuk menyimpan racun-racun makhluk perosak ini jauh daripada makanan, ubat, pakaian dan sebagainya dan pastikan ianya senantiasa berkunci.

Jadi ianya bukan senang untuk pastikan laman anda sentiasa cantik, yang pasti kawalan dan pengurusan racun makhluk perosak perlu dibuat dengan cara yang berhemah dan betul untuk keselamatan diri anda dan alam sekitar. Yang paling penting sebelum anda menggunakan sesuatu racun makhluk perosak berdaftar untuk kawalan perosak di laman anda adalah dengan ‘BACA LABEL SEBELUM GUNA’.

Penulis: Mohamad Nizam Malik, Ketua Unit Label, Bahagian Kawalan Racun Makhluk Perosak, Jabatan Pertanian, Kuala Lumpur

Profile Laman
Pemilik: Hj Omar jais dan Hjh Siti Hajar Idris
Jenis Kediaman: Banglo 1 tingkat
Lokasi: Sungai Buloh
Keluasan: 1 Ekar
Konsep: Desa

Laman yang dikunjungi penulis pernah dikunjungi dan telah dipaparkan di majalah LAMAN Impiana pada 2010. Namun, setelah 7 tahun berlalu kami bertandang lagi untuk melihat perkembangan terkini laman pasang romantis Hj. Omar dan Hjh. Siti Hajar yang terletak di Sungai Buloh.

“Struktur yang terbina sejak 2010 masih kekal dan dalam keadaan baik tanpa sebarang pertambahan baru. Yang banyak brlakunya perubahan adalah di laman.” Ujar pemilik membuka bicara. Jika dahulu kunjungan LAMAN Impiana memperlihatkan rimbunan tanaman tropika yang menghijau, kali ini hanya 50% daripadanya kekal.

Selebihnya  tanaman orkid pelbagai warna dan spesis mengambil alih menceriakan keseluruhan gaya landskap yang digarap sendiri oleh pemilik. Bila ditanyakan kenapa perlunya rombakkan sedemikian, ini yang dinyatakan oleh pemilik. “Sedangkan dalam rumah pun kita kerap merubah kedudukan perabot ganti langsir dan sebagainya untuk tampak lebih menarik dan tidak membosankan, Ini kan lagi laman yang menyambut kepulangan kita”. Jelas

Jelas, kini orkid menjadi identiti kepada kediaman ini. Dari depan pintu pagar hingga ke laluan masuk ke rumah orkid telah diperkenalkan pemilik kepada tetamu yang hadir. Rombakkan landskap yang dilakukan dengan dominasi orkid baru mencecah usia 2 tahun. “Orkid antara tanaman yang kita nampak sahaja mudah. Tapi sebenarnya penjagaanya perlu dilakukan secara harian untuk memastikan ia berbunga lebat. Jika tidak, tanaman ini jadi lokek bunga.” Tambah pemilik

Bagi pemilik seorang pesara tiada apa lagi yang ingin dilakukan di siang hari selain bermanja dengan orkidnya. Rutin penyelenggaraan yang dilakukan secara harian kebiasaan bermula di awal pagi sekembalinya dari solat subuh hingga menjelang tengah hari. Keutamaan orkid adalah pada siramanya. Tidak seperti tanaman yang lain, orkid akan tertekan jika airnya berlebihan. Oleh itu, siraman perlu di lakukan di awal pagi dan untuk kali kedua menjelang pukul 3 atau 4 petang.

Kenapa waktu ini dipilih untuk tujuan siraman? “ Siraman di awal pagi membolehkan pokok melakukan aktiviti aktifnya seperti fotosintesis dan penyerapan nutrien berjalan lancar. Manakala pukul 3 atau 4 petang pula bagi mengelak air siraman bertakung menjelang lewat petang. Jadi sebelum matahari melabuhkan tirainya, air siraman tadi dapat disejat. Jika tidak, akar orkid tidak tahan kepada air yang bertakung terutamanya dari air klorin.” Jawab pemilik.

Di satu sudut, pemilik menunjukkan sebuah telaga yang digalinya. Ini lah sumber air tanpa klorin yang digunakan untuk menyiram tanaman di laman terutamanya orkid. Ini lah rahsia utama pemilik yang tidak semua orang mampu perolehi. Selain itu dari segi teknikalnya diperhatikan, setiap orkid di tanam di dalam planterbox yang dibina dari batu bata dan bongkah batu yang dikumpulkan sendiri. Ini memudahkan pemilik untuk menyediakan sepadanan orkid agar nampak lebih kemas.

Musim panas adalah waktu yang paling mencabar buat peminat orkid. Bukan sekadar risiko tanaamn mudah layu, bunga yang tidak menjadi juga yang paling dirisaukan. Namun perkara tersebut tidak pernah mematahkan semangat pemilik. Belaian dan terapi yang diberikan secara rutin mampu memberi pemulihan total kepada tanaman.

“Sinaran matahari turut memainkan peranan penting untuk penghasilan bunga orkid. Oleh sebab itu, beberapa batang pokok yang ditanaman di bawah naungan sukar berbunga walaupun menerima pembajaan dan penyelenggaraan yang sama. Untuk anak pokok yang baru disemai atau pun batas pokok yang baru di potong dan diperkemaskan, lapisan jaring pertanian dengan ketelusan cahaya 50% perlu diletakkan sehingga pokok stabil.” Terang pemilik yang memang pakar dalam tanaman orkid.

Dari segi pembajaan pula, tiada pengkhususan atau baja spesial yang digunakan pemilik. Hanya baja ringkas yang dibeli dari nurseri iaitu baja bunga dan baja penggalak tumbuhan. Pun begitu selesai memotong rumput di laman yang luas ini, pemilik akan mengumpulkan sisanya dan dijadikan sebagai sungkupan kepada batas orkid. “Sisa potongan rumput yang dijadikan sebagai sungkupan mampu mengekalkan kelembapan dan meningkatkan humus di dalam batas tanaman. Disamping itu juga, rumput yang mempunyai sifat cepat menyerap nutrien menjadi baja organik secara tidak langsung kepada orkid. Dengan kaedah ini juga saya mampu mengurangkan kadar pembakaran dan pembuangan sampah dari laman ini.

Melihat pasangan ini galak berkongsi cerita mengenai laman mereka, jelas menunjukkan masing-masing memainkan peranan berbeza namun penting dalam membina laman ini. Usia pencen bukan penghalang untuk pemilik berkebun dan melakukan tugasan berat. Malah itu yang menjamin kesihatan pasangan ini. Setiap inci ruang laman diperhalusi dan diperkemaskan untuk memastikan laman yang tersedia sedap mata memandang dan tidak mengundang ancaman lain terutamanya buat si cucu yang gemar melakukan aktiviti di laman.

Guna Teknik Ini Tanam English Rose Pokok Subur Bunga Merimbun. Bagaikan satu fenomena baru serta pengalaman yang sangat menarik buat peminat-peminat rose di Malaysia. Kini menanam rose bukanlah sesukar dulu lagi sekiranya kena dengan cara, kaedah dan juga penggunaan media yang tepat bagi menggalakkan pertumbuhan pokok yang sihat dan subur. Ikuti cara serta tips mudah menanam bunga terutamanya pokok bunga English Rose ini dari baka-baka luar negara mengikut gaya dan kaedah English Rose Addarosa Puncak Alam. Pokok akan hidup subur, berbunga lebat, saiz bunga yang lebih besar seakan berada di cuaca tempat asalnya.

CARA MUDAH TANAM ENGLISH ROSE

Langkah pertama buangkan medium asal dari poly beg. Merujuk kepada gambar contoh pembekal menggunakan sekam padi sebagai medium asas. Buang medium lama tersebut sehingga nampak urat akar atau lebih atau ikuti seperti gambar contoh.

Merujuk kepada kondisi akar pada pokok ini, pokok ini dikatakan sangat sihat kerana berakar putih. Sekiranya terdapat medium lama yg telah keras, ketuk secara perlahan dan pastikan ia terlerai.

Setelah medium lama dibuang, kemuadiannya spray akar tersebut dengan bancuhan racun kawalan serangga dan kulat supaya akar akan bertambah sihat.

Kemudian langkah seterusnya adalah penyediaan medium untuk proses menanam rose. Sediakan bahan utama iaitu tanah khas ros dan juga pati nutrien ibu medium sebagai bahan asas untuk penyediaan medium rose anda. Nisbah yang digunakan adalah 1 paket pati nutrien digaul bersama  2 kg tanah khas rose atau tanah 6 in 1. Gaulkan rata sehingga sebati.

Seterusnya sediakan pasu yang sesuai. Awal memasu tidak perlulah pasu yang terlalu besar. Kaedah ini supaya pokok akan mendapat nutrien yang secukupnya dan mempercepatkan proses tumbesaran pokok selain mengurangkan masalah kanker. Pastikan lubang tidak ditutup bagi melancarkan pengaliran air yg baik. Kemudian letakkan satu lapisan aduan medium di pasu.

Masukkan pokok yang telah dibuang 85-90% medium lama. Selerakkan akar secara mengembang supaya akar bebas dan mudah menerima serta mecari makanan atau nutrien.

Langkah seterusnya, tambahkan satu lapisan lapisan adunan medium pada permukaan akar pokok. Kemudian tekan keliling pasu tersebut, supaya medium terus dapat mencengkam akar dengan baik dan kemas. kemudian tambahkan atau habiskan adunan medium tadi.

Gunakan buloh sebagai penyokong pokok supaya pokok tidak goyang dan terus stabil. Sedikit info dalam proses ini iaitu apabila pokok yang tidak stabil kedudukannya akan melambatkan proses penstabilan kerana menyebabkan pokok bergerak-gerak dan menyebabkan akar turut terganggu kerana tidak memegang tanah dengan kemas. Ini baru dikatakan akar goyang. Kesan biasanya pokok akan layu dalam tempoh yang lama selepas dipasukan dan sekiranya berterusan ada kemungkinan terus mengering.

Seterusnya, lakukan sedikit cantasan dimana buang daun-daun yang tidak sihat, daun atau pucuk kering, putik baru yang tidak stabil serta blind shoot supaya mempercepatkan proses pengeluaran tunas baru.

Kemudian tanamkan segenggam baja Addarosa disekeliling pokok bagi mempercepatkan proses tumbesaran pokok. Caranya korek sedikit permukaan tanah kemudiannya kambus semula. Setelah selesai, siram pokok sehingga lenjun dan pastikan air membasahi keseluruhan pokok dan tanah. Selepas 5 minit disiram, sembur bancuhan kawalan perosak.

Akhir sekali, pokok yang telah siap dipasukan tadi diletakkan di bawah bumbung atau ditempat teduh selama 3-7 hari sehingga pokok nampak segar semula.

Langkah terakhir, petang kesokannya buat semburan Vitamin Booster bada keseluruhan pokok termasuk daun dan dahan bagi mempercepatkan serta menggalakkan proses tunas baru. Untuk langkah penjagaan seterusnya, pastikan pokok anda dibaja, diberi vitamin booster dan formula kawalan tiga serangkai 3A Addarosa untuk pokok yang lebih sihat, subur, galak berbunga dan merimbun.

Selamat Mencuba!!!!


Rak Televisyen Yang Tepat Naikkan Seri Ruang Tamu, Elak Sumbat Segala Jenis Hiasan

Rak televisyen yang tepat naikkan seri ruang tamu, elak sumbat segala jenis hiasan. Kita selalu meletakkan segala macam gambar dan hiasan bersama televisyen. Mungkin dari aspek visual ia nampak cantik tersusun. Tetapi soalnya kini di mana mata kita mahu difokuskan?

Segala visual di tempatkan dalam satu tempat dan umpama merebut perhatian isi rumah. Mana tempat untuk kita beri tumpuan? Dinding televisyen sewajarnya dihias secara minimum.

Pereka yang peka selalunya menempatkan televisyen dan sistem penstoran supaya kelihatan kemas. Ia bagi memastikan agar ruang yang ada dapat dimanfaatkan tanpa mengganggu tumpuan ketika menonton.

Seperti biasa anda boleh merancang kedudukan televisyen berdasarkan pelan lantai. Jadi ukur kedudukan televisyen berdasarkan tempat duduk anda. Ini adalah kerana ada di antara kita yang suka duduk di lantai, hanya selesa dengan bantal besar sahaja.

Ada juga yang gemarkan sofa lembut yang agak mendap apabila diduduki dan ada juga yang suka sofa yang agak tinggi sedikit seperti sattee. Jadi pastikan bahagian tengah televisyen berada di kedudukan aras mata kita.

* Rak televisyen jenis bina dalam misalnya mampu menempatkan pelbagai barang penting dan hiasan minimum. Televisyen nampak lebih selesa ditonton.

*Bagi rak televisyen dengan potongan kabinet tertutup pula, segala barang-barang perhiasan disimpan kemas agar tidak mengganggu fokus tontonan tuan rumah.

*Warna rak tv juga turut mempengaruhi pemilihan rak tv. Pilihan warna gelap membantu menyerlahkan lagi visual televisyen.Kebanyakan kabinet bina dalam tertutup kemas dan tidak mengganggu pandangan.

*Rak televisyen dengan sentuhan moden pula mampu menjimatkan ruang. Sesuai untuk pemilik rumah kecil. Pemiliihan warna lembut memberi keselesaan deria pandang pada ruang kecil ini.

*Rekaan rak televisyen boleh dibuat secara horizontal atau pun vertical. Ia mampu menyerlahkan nilai elegan sesebuah ruang yang pada dasarnya ringkas dan kosong.

Hias Rumah Selesa Dan Cantik Ala ‘American Country’. Dalam menghias kita perlu tahu. Terdapat dua gaya utama yang perlu anda faham.

1. Hiasan untuk pameran atau penuh protokol. Duduk pun tegak je tak boleh nak bermalas-malasan. 2. Gaya yang lebih santai dan casual. Ia tidak terlalu kejung dan kaku. Anda lebih rileks dan selesa.

Jadi antara yang popular selain daripada kedesaan Inggeris, adalah gaya peneroka Amerika. Kedesaan Amerika perabotnya lebih besar, berat dan agak’kasar’ rekaannya. Lebih mementingkan keselsaan daripada rekaan yang halus. Malah corak buna-bunga pun tak de. Mereka lebih senang memakai corak kekotak kasar dan tebal serta tahan lasak.

Sekarang ramai je yang suka ikut gaya kedesaan Amerika untuk cari kelainan dan tahan lasak . Nak pulak jika ada anak kecik.

Bagi ruang tamu, sofa selalunya tak de corak. Kakinya pun kaki kayu polos atau diukir kasar. Selalunya bahagian sandar dan tempat letak tangannya agak tebal. Apa yang bestnya tentang gaya ini, kalau rumah agak bersepah atau tidak berkemas (bukan kotor dengan sampah) masih kelihatan menarik dan cantik.

GAYA KONTEMPORARI DENGAN PADANAN PERMAIDANI KULIT LEMBU SEBAGAI TARIKAN RUANG.

Selalunya akan ada sebuah kerusi kayu untuk tuan rumah duduk. Di sesetengah rumah. mereka ada kerusi goyang untuk tuan rumah melepaskan lelah dan menghabiskan masa di kerusi itu. Lupakan sahaja gaya sedondon. Ini adalah kerana gaya kedesaan adalah suai padan apa je yang ada dan terampu mereka miliki. Cuma kita mungkin boleh padankan dari aspek warna asas mahu pun karakter perabot.

RINGKAS, PADANAN YANG BERBEZA KARAKTER TETAPI HASILNYA NAMPAK HARMONI DAN INDAH

Bagi ruang makan pula, kabinet pamer ala Inggeris masih diguna pakai. Cuma adakala pembuatannya agak kasar dan warnanya juga tidak semegah gaya Inggeris. Cat pudar atau warna kusam menjadi identiti. Paling tidak warna putih asli atau kayu oak atau birch. Rekaan kerusi makannya sangat istimewa. Rekaan bahagian sandar yang tinggi, tempat duduk lebar dan kaki kerusi yang sedikit terkangkang untuk memberi kestabilan. Ia agak berat dan saiznya juga besar.

REKAAN KERUSI MAKAN YANG CUKUP PADU DAN TEGUH. SAIZ LEBIH BESAR DAN SANDARNYA JUGA TINGGI

Manakala kebanyakan aksesori yang ada juga banyak daripada besi kasar dan ringkas. Cnadalier, lampu, tombol pintu, kaki lilin dan sebagainya. Ia tidak sehalus gaya Eropah namun masih mempunyai nilai estetika tersendiri.

Mesti ramai yang akan memulakan perjalan peluang ke kampung untuk beraya hari ni. Tapi, berhati-hati dalam berseronok. Khuatir nanti, dah sampai kampung baru teringat rumah tak dikunci rapi. Nanti mula lah tak senang duduk beraya apabila kediaman yang ditinggalkan berada dalam keadaan yang tidak selamat.

Jadi, pastikan sebelum anda memulakan perjalanan, pastikan anda buat 10 perkara ni:

1) Pastikan pintu dan tingkap rumah ditutup dan dikunci dengan baik supaya tidak mudah dipecah atau diumpil.

2) Pastikan alat keselamatan tambahan seperti rantai dengan ibu kunci (padlock) dipasang di tempat yang dianggap mudah dipecah masuk seperti pintu pagar hadapan dan belakang, pintu besi (grill) hadapan dan belakang rumah. Alat tersebut harus dipasang sebelum meninggalkan rumah.

3) Jika ada “auto timer” lampu. Pastikan lampu di sekeliling rumah (depan/belakang) dipasang mulai jam 6.00 petang hingga 7.00 pagi setiap hari.

4) Pastikan alat penggera dipasang dan berfungsi dengan baik jika ada.

5) Jangan biarkan binatang peliharaan kebuluran semasa bercuti.

6) Maklumkan kepada jiran yang tidak pulang ke kampung dan berikan nombor telefon yang mudah dihubungi dalam jangka masa semasa ketiadaan di rumah.

7) Pastikan tiada barang² kemas seperti emas, wang tunai, barang berharga dan sebagainya di dalam rumah atau disimpan di tempat yang selamat.

8) Hentikan langganan suratkhabar bagi mengelakkan penjenayah mengetahui rumah ditinggalkan kosong.

9) Meminta pertolongan jiran untuk menyimpan surat kiriman yang diletakkan di dalam peti surat atau pintu pagar dalam jangka masa ketiadaan di rumah.

10) Maklumkan kepada pegawai atau anggota bertugas di bilik gerakan polis apabila bercuti dengan menghubungi nombor telefon ibu pejabat polis berdekatan dengan tempat tinggal dan berikan maklumat seperti Nama, Alamat, Nombor telefon yang mudah dihubungi, Tarikh berlepas dan balik juga Nombor dan jenis kenderaan yang ditinggalkan semasa cuti.

Tip Suburkan Limau Purut Kalau Tanam Dalam Pasu. Pokok limau purut, tidak seperti pokok limau yang lain. Mudah ditanam dan berbuah. Limau purut, sangat sensitif. Sebab tu lah, harga limau purut mahal dipasaran. Limau purut ni, bukan sahaja buahnya digunakan malah daun juga menjadi sebagai salah satu ramuan pelengkap dalam masakan.

Ramai kata, pokok limau purut tanam dalam pasu tak berapa nak subur. Betul ke?

Izham Alias berkongsi tip melalui pengalamannya.

Pokok limau purut tanam dalam pasu. Alhamdulillah masih subur walaupun telah dua tahun dalam pasu.

1. Rahsianya adalah sentiasa top up dengan baja organik. Biasa baja organik saya guna adalah kompos cacing yang dibeli. Palet tahi ayam proses pun sama. Ikut mood.

2. Kadang saya nampak tahi lembu saya ambil dan letak dalam pasu.

3. Sekali sekala sembur dengan mikrob baik. Cuka kayu semestinya. Saya dapati cuka kayu memang sesuai dengan pokok limau. Meriah bunga selepas sembur.

4. Tapi sebelum itu perlu saya pastikan pokok cukup baja. Cuka kayu hanya penggalak dan bukannya baja.

5. Kadang saya nampak si ulat bulu memakan daun. Saya biarkan sahaja. Berkongsi rezeki dengan makhluk Allah SWT. Lagipun jarang togel pokok ini semenjak saya beri kasih sayang cukup.

Senang bukan caranya.


POS MALAYSIA LANCAR SETEM EDISI RAYA 2020

Pos Malaysia melancarkan koleksi setem edisi terhad sempena perayaan Hari Raya Aidilfitri, yang memaparkan gabungan elemen senireka Islamik Arabes dan kaligrafi Kufi. Koleksi setem edisi terhad Hari Raya Aidilfitri 2020 ini boleh dibeli sekarang melalui atas talian di www.eziemall.com. Koleksi setem ini juga akan mula dijual di 13 Pejabat Pos Besar seluruh negara mulai 18 Mei 2020. Reka bentuk setem Hari Raya Aidilfitri 2020 membawa maksud erti dan nilai perayaan Hari Raya seperti “Kemenangan” dalam menghadapi dugaan di bulan Ramadan dan keadaan yang mencabar, “Kesyukuran” di atas segala kurniaan yang diterima semasa bulan yang mulia ini dan “Keikhlasan” yang mencerminkan sifat jujur di dalam semua perkara, terutamanya pada masa-masa yang sukar ini. Melalui siri setem yang unik ini, Pos Malaysia berharap ia dapat melahirkan semangat bersatu padu di kalangan rakyat Malaysia dan saling menerima kepercayaan dan budaya yang berbeza dan yang paling utama, sentiasa bersatu dan menjaga kebajikan satu sama lain terutamanya sepanjang tempoh yang mencabar ini.

Ketua Eksekutif Kumpulan Pos Malaysia, Syed Md Najib Syed Md Noor berkata “Kita sedang menghadapi norma baru pada tahun 2020 akibat daripada pandemik global ini dan adalah penting bagi kita untuk sentiasa tabah dan bersatu untuk melawan musuh yang tidak kelihatan ini. Tahun ini perayaan Hari Raya Aidilfitri amat berbeza buat semua, namun ia tidak bermakna semangat perayaan ini berkurangan berbanding tahun-tahun sebelumnya. Koleksi setem Hari Raya Aidilfitri kali ini akan menjadi penanda Kemenangan kita dalam mengatasi kesukaran ini, Kesyukuran atas keselamatan dan kesihatan yang baik dan Keikhlasan dalam menjalankan tanggungjawab sebagai seorang ahli masyarakat.”

Setem Hari Raya Aidilfitri 2020 ini berharga RM25.00 untuk setiap helaian setem dengan nilai muka RM0.60 untuk setiap setem. Pengumpul setem, peminat dan orang ramai harus memiliki koleksi ini, kerana hanya dicetak dalam jumlah terhad sebanyak 1,000 lembaran sahaja. Pengumpul setem dan orang ramai juga boleh membuka Standing Order Deposit Account (SODA) untuk memudahkan pembelian koleksi setem terkini serta menikmati faedah eksklusif yang ditawarkan oleh SODA.

Mereka yang berminat untuk menjadi sebahagian daripada komuniti SODA, boleh mendaftar di mana-mana pejabat pos seluruh negara ataupun melalui atas talian di www.posonline.com.my. Untuk maklumat lanjut mengenai setem dan produk filateli yang lain, boleh menghubungi Unit Setem dan Filateli Pos Malaysia di 03-2267 2267 samb 2000 atau emelkan pertanyaan anda ke filateli@pos.com.my. Sempena perayaan Hari Raya Aidilfitri, Pos Malaysia juga menawarkan kempen dalam talian #RayaDiRumah untuk membantu usahawan Peniaga Kecil dan Sederhana (PKS) tempatan dan peniaga kecil dengan mempromosikan perniagaan dan produk mereka.

Baru-baru ini, selebriti dan usahawan terkenal, Wawa Zainal telah menghadiahkan sebuah rumah teres setingkat di tanah Semenanjung Malaysia khas buat ibu tercintanya yang sebelum ini menetap di negeri Sabah.

Wawa atau nama sebenarnya, Nur Hawa Zainal Abidin telah berkongsi khabar gembira itu dengan memuat naik satu rakaman video menerusi akaun laman media sosial TikTok milikya, pada Rabu.

Menerusi rakaman video tersebut, Wawa yang juga isteri kepada pelakon terkenal Aeril Zafrel turut berkongsi tranformasi ubah suai sebelum dan selepas kediaman tersebut.

Apabila melihat hasilnya ternyata daripada sebuah rumah lama yang dahulunya kelihatan seperti rumah biasa, namun kini selepas pengubahsuaian dilakukan kediaman tersebut tampak sangat menakjubkan. Mari kita lihat bersama hasilnya.

SEBELUM

SELEPAS

Melihat dari segi dekorasi ruangan dalaman rumah ini, kelihatan telah menampilkan konsep  moden Inggeris sebagai pilihan dengan bertemakan rona kelabu dan coklat terang.

Foto: TikTok Wawa Zainal

Mungkin ada yang tidak tahu tapi hakikatnya, ramai di antara kita yang struggle untuk dapatkan tidur yang nyenyak dan selesa hingga pagi. Cuba 5 petua mudah untuk dapatkan lena yang berkualiti.

Tidur yang baik dan cukup adalah 6-8 jam. Jika kurang daripada jam ini, pasti hari esok anda akan kepenatan dan prestasi kerja anda akan berkurangan berikutan tidak dapat rehat yang mencukupi.

Jadi, bagi membantu anda mendapatkan tidur yang baik secukupnya, IMPIANA sediakan panduan mudah yang boleh anda ikut. Jom semak!

Elakkan minum kafein

Bermula daripada pukul 6 petang hingga waktu tidur. Elakkan daripada minuman berkafein. Ini kerana ia akan meransang otak anda dan kafein tersebut boleh kekal dalam badan anda hingga 12 jam. Bayangkan sebab terlalu banyak minuman kopi dan teh, lena anda akan terganggu.

Pastikan tilam anda bebas pepijat

Jika anda mengesan kehadiran pepijat di atas tilam, solusi terbaik adalah untuk buang sahaja tilam itu. Ini kerana pepijat mampu hidup sehingga 6-18 bulan dan mampu bertelur dengan banyak dan mengambil masa 6-10 hari untuk menetas. Selain itu, jika pepijat sudah ada di bilik tidur anda, risiko untuk mereka merebak ke bilik lain adalah tinggi.

Antara simptom pepijat adalah apabila anda bangun pagi dan terdapat kesan merah dan kegatalan pada kulit badan.

Cucian berkualiti di cadar katil

Jika anda menggunakan cadar kain kapas, elakkan membasuh dengan basuhan kering. Lebih molek dibasuh dengan pelembut pakaian. Lagi wangi, lagi bagus. Malam anda pasti lebih lena dan selesa.

Pilih saiz tilam yang betul

Jika tubuh badan anda bersaiz besar, adalah molek untuk membeli tilam yang berukuran 76×80 atau dikenali sebagai king size. Ia juga sesuai untuk mereka yang berkongsi tempat tidur bersama anak yang masih dalam peringkat membesar dan tidur lasak. Jika anda rasa ia mahal, anda boleh cari tilam saiz queen dengan ukuran 60×80. Ia juga sesuai untuk pasangan yang baharu berkahwin dan masih belum mempunyai anak.

Jangan makan di atas katil

Sisa makanan yang tumpah diatas katil pastinya menjadi buruan pelbagai serangga perosak seperti lipas, semut dan pelbagai lagi. Itu juga boleh mencerminkan tahap kebersihan tempat tidur anda. Jika tempat tidur kotor, bagaimana nak dapat tidur yangberkualiti? Jadi, lebih baik elakkan makan atas katil..

Mempunyai anak kecil di rumah bukanlah satu alasan untuk tidak boleh memiliki rumah yang kemas dan rapi. Para ibu sering mengeluh penat selepas kemas keadaan ruang akan bersepah kembali dengan segala barang permainan. Banyak masa yang diambil untuk ulang kemas semula.Jangan risau, sebenarnya anda tak payah ambil masa yang banyak pun untuk kemas rumah. Ikut tips ini, mudah sangat kerana kita sebenarnya boleh lakukan dalam masa 5 minit saja dan rumah kekal bersih!

TIPS RUMAH KEKAL KEMAS WALAUPUN ADA ANAK KECIL

Kita selalu hairan kenapa ada rumah rakan dengan anak kecil nampak kemas dan bersih sedangkan kediaman kita pula hanya kelihatan teratur seketika saja sebelum bersepah semula. Sebenarnya pemilik rumah yang sentiasa kemas ini bukanlah melakukan kerja membersih dan mengemas seluruh rumah setiap hari. Sebaliknya mereka hanya melakukan beberapa kerja di bahagian tertentu untuk memastikan rumah kelihatan rapi dan bersih sentiasa.

LAKUKAN 7 PERKARA INI SETIAP HARI DAN ANDA AKAN DAPAT HASIL YANG SAMA.

1. SEDIAKAN STORAGE YANG LENGKAP

Setiap rumah perlu memiliki ruang untuk penyimpanan. Beli perabot yang mempunyai ruang penyimpanan tertutup supaya barang yang hendak disimpan tidak kelihatan sarat. Letakkan perabot simpanan ini di ruang yang agak tersembunyi seperti di bawah tangga ataupun loteng.

2. BUANG SAMPAH SETIAP HARI

Anda perlu jadualkan waktu membuang sampah anda pada waktu pagi sebelum keluar rumah ataupun pada waktu malam. Jangan tunggu bakul sampah penuh baru terdetik nak buang sampah. Ini akan menyumbangkan bau yang kurang menyenangkan serta mengundang haiwan dan serangga seperti Cik T dan Lalat.

3. KEMAS KATIL

Kemas katil dan bilik anda sebaik bangun tidur. Celik je mata terus lipat selimut tu jangan tinggal macam tu je. Selimut lah benda paling penting untuk katil kelihatan kemas.

4. SELEPAS BASUH BAJU TERUS LIPAT

Pakaian yang tidak diurus dengan baik selalu jadi punca rumah nampak bersepah. Jadi jangan biarkan baju kotor bertimbun dan jangan juga biar baju yang sudah kering dalam bakul tinggi menggunung. Setiap kali selesai membasuh terus lipat pakaian yang kering dan masukan dalam almari. Part ni memang nina tak suka tapi terpaksa kena buat jugak okey !

5. JANGAN BIAR SINGKI PENUH

Sama juga dengan pinggan mangkuk, jangan biar ia memenuhi singki. Basuh pinggan setiap kali selepas makan. Ini pantang larang mak nina. Dia suka “ngepek” kalo tengok pinggan mangkuk bersepah dalam sinki. Sekarang nina pon jadi sakit mata sakit je hati ni kalo tengok sinki bersepah.

6. PASTIKAN KAUNTER DAPUR SENTIASA BERSIH

Selepas basuh, terus susun pinggan mangkuk, kuali dan periuk di tempatnya. Simpan juga baki lauk pauk dalam bekas berpenutup bukan di atas pinggan. Buang sampah setiap kali bakul penuh. Jangan smpai berulat sudah hehehe.

7. KEMAS RUANG TAMU TENGAH HARI DAN MALAM

Ruang tamu memang jadi tempat permainan anak, bantal kecil akan bertaburan begitu juga mainan mereka. Anda memang perlu mengemaskannya paling kurang dua kali sehari. Sekali, menjelang tengah hari dan kali kedua sebelum tidur supaya sebaik celik mata pagi hari anda melihat ruang tamu yang bersih dan kemas. Fuhh ni bahagian Nayla punya. Dia punya kawasan ni paling kerap kena kemas.

Mudah saja bukan untuk dapatkan rumah yang kemas? Anda hanya perlu jadikan 7 perkara ini sebagai rutin harian.


Kesilapan Selalu Kita Buat Ketika Pilih Sofa, Rasa Menyesal Bila Dah Beli

Kesilapan selalu kita buat ketika membeli sofa boleh memberi impak yang besar kepada keselesaan dan kepuasan seisi rumah. Anda mungkin akan rasa sedikit ralat lebih-lebih lagi jika anda telah menghabiskan banyak wang untuk membeli sofa yang diidamkan.

Lebih ‘sakit’ lagi kesilapan ini akan membuatkan anda berasa sangat kecewa. Terdapat beberapa kesalahan umum yang sering dilakukan oleh ramai orang ketika membeli sofa. Selepas ini jika anda berhajat untuk membeli sofa baharu, pastikan anda jangan terburu-buru membuat keputusan.

Kesilapan yang paling biasa yang sering dilakukan oleh ramai orang ketika memilih sofa ialah berkaitan dengan saiz saofa. Kebanyakan orang lupa mengukur ruang yang ingin diletakkan sofa sebelum membeli sofa.

Kebiasaanya akibat terpesona dengan sofa yang dipamerkan di kedai pearbot, ramai di antara kita tidak lagi mempedulikan soal saiz sofa. Faktor ilusi ruang kedai yang besar menjadikan sofa besar kelihatan kecil. Untuk mendapatkan sofa yang betul, anda harus terlebih dahulu mengukur keluasan ruang di rumah anda sebelum membeli sofa. Juga, jangan lupa untuk mengukur skala sofa lama dengan sofa yang akan anda beli.

Kesilapan yang sering juga dilakukan oleh ramai orang ialah apabila tidak mencuba dahulu sofa yang ingin dibeli. Hanya selepas dibeli, barulah anda dapat rasa yang anda sebenarnya tidak selesa dengan sofa tersebut ketika anda duduk di atasnya.

Sebagai contoh, anda mempunyai saiz badan yang tinggi, tetapi anda memilih sofa yang mempunyai tempat duduk yang cetek. Oleh itu, sebelum membeli sofa, anda harus cuba duduk di atas sofa tersebut. Jangan lupa untuk mencuba sofa seperti apabila anda menggunakannya di rumah. Sebagai contoh, jika anda sering tidur di sofa, cuba tidur di atas sofa yang anda ingin beli.

Konsep dekorasi kediaman anda amat penting diperhatikan ketika memilih jenis sofa yang ingin dibeli. Jangan biarkan dekorasi rumah anda yang berkonsep Scandinavia, tetapi sofa yang anda pilih adalah Gothic. Sudah tentu ia akan menjadi sangat ‘aneh’ melainkan anda seorang yang benar-benar pakar dalam menggabungkan pelbagai jenis perabot agar kelihatan unik.

Pertimbangkan juga bahagian ruang mana di dalam rumah anda yang ingin anda letakkan sofa baharu. Ini kerana, ia sangat mempengaruhi pemilihan warna dan fabrik pada sofa. Sebagai contoh, jika sofa yang anda pilih diperbuat daripada warna licin dan terang, maka ia digunakan untuk kawasan keluarga. Sudah tentu sofa akan cepat rosak kerana kerap digunakan.

Selain itu, pilih warna sofa berdasarkan material dan warna yang anda sangat suka. Jangan pilih sebab warna tersebut sedang ‘trending.’ Ini kerana anda akan menggunakan sofa tersebut selama bertahun-tahun.

Jangan mudah terpengaruh dengan tawaran harga sofa yang murah walaupun anda dalam mood berjimat-cermat. Anda juga perlu memilih sofa yang berkualiti. Harga yang murah sememangnya akan menjimatkan perbelanjaan. Bagaimanapun tidak semestinya harga yang murah, sofa tersebut akan bertahan sehingga 10 tahun.

Sofa yang berkualiti mungkin akan membuatkan anda menghabiskan banyak wang. Bagaimanapun kerana kualiti yang boleh menjadikan sofa tahan lebih lama, anda tidak perlu menukar sofa dengan kerap dalam tempoh 10 tahun akan datang.

IMPIANA: Semoga dengan panduan yang diberikan dapat membantu anda untuk memilih sofa yang tepat. Jangan lakukan lagi kesalahan yang sama ketika anda berhajat untuk membeli sofa baru.

Ruang laundry separa terbuka ini cukup menarik untuk mana-mana rumah. Dengan binaan ruang membasuh separa terbuka ini, banyak memberi keistimewaan pada pemilik. Memudahan kerja-kerja membasuh, ruang membasuh juga nampak lebih kemas dan teratur. Tidaklah semak di dalam rumah. Mesin basuh juga perlu dijaga. Jika anda letak di ruang yang terbuka ini akan membuatkan mesin basuh anda cepat rosak.

Kerja harian tidak perlu membosankan seperti pada masa lepas dengan adanya ruang sempurna seperti bilik laundry atau bilik dobi ini. Rak tempat meletak bekas sabun, pelembut pakaian dan pewangi pakaian semuanya lengkap membuatkan anda akan berasa selesa tatkala berada di ruang ini.

Ruang yang dibina separa terbuka ini akan memberi pengudaraan yang lebih baik dan sempurna untuk anda bila melakukan kerja-kerja mencuci pakaian di sini.

Bilik laundry merupakan satu ruang yang semakin popular di kalangan pemilik rumah. Sebuah rumah yang ideal sudah tentu memiliki bilik khas untuk kerja mencuci dan melipat baju. Jika anda tertanya-tanya manakah bahagian yang paling sesuai untuk kita letakkan bilik laundry ini, perkara pertama yang perlu anda titik beratkan adalah kemudahan.

Mudah atau tidak untuk bawa pakaian kotor ke bilik laundry? Serta mudah atau tidak untuk membawa pakaian bersih yang telah dilipat masuk ke almari di dalam bilik?

Ada juga yang meletakkan ruangan ini berdekatan dengan dapur atau bilik air mengikut kesesuaian. Selain itu, point lain yang perlu kita ambil kisah ialah bunyi mesin basuh yang bising. Perkara ini nampak remeh tapi bila keadaan rumah tidak tenang, kita nak buat kerja pun tak boleh fokus. Bagi megelakkan bunyi yang terlalu kuat, boleh lapikkan mesin basuh anda dengan alas anti-vibrasi. Perlu juga kita ingat, kadangkala bilik ini boleh ‘banjir’ tanpa disengajakan.

Majlis Rekabentuk Malaysia (MRM) menganjurkan acara berpresti untuk industri reka bentuk iaitu, Majlis Penganugerahan Malaysia Good Design Award (MGDA) 2022 dan Pensijilan Certified Industrial Designer (CIDe) yang berlangsung di The Everly Putrajaya, pada 9 Mei lalu.

Anugerah tersebut disampaikan ole YBhg Datuk Seri Isham Ishak, Ketua Setiausaha Kementerian Pelaburan, Perdagangan dan Industri (MITI) kepada 30 penerima produk daripada pelbagai syarikat di Malaysia.

Tahun 2022 dan 2023 merupakan titik permulaan yang amat penting bagi MITI dalam berganding bahu dengan seluruh jentera Kerajaan untuk membaik pulih ekonomi negara pasca pandemic COVID-19.

Sebagai salah sebuah agensi MITI, MRM terus proaktif bagi memastikan acara tahunan ini dapat dilaksanakan seperti biasa bagi memartabatkan industri reka bentuk di Malaysia. MITI memainkan peranan yang signifikan untuk memastikan Malavsia kekal berdaya saing sebagai destinasi pelaburan pilihan serantau.

Melalui ucapan Isham Ishak, dalam lima tahun kebelakangan ini, bilangan produk yang memohon pengiktirafan MGDA telah meningkat daripada 107 produk pada tahun 2015 kepada 326 produk pada tahun 2018. Disusuli tahun 2020 dan 2021, sebanyak 252 produk dan yang terbaru pada tahun 2022, MRM menerima permohonan sebanyak 82 produk daripada pelbagai kategori untuk penilaian dan daripada jumlah tersebut, sebanyak 30 produk daripada 18 syarikat didapati menepati spesifikasi yang ditetapkan sekali gus layak menerima pengiktirafan ‘Malaysia Good Design Award’ bagi tahun 2022.

MGDA merupakan pengiktirafan tertinggi kerajaan Malaysia terhadap industri reka bentuk dalam usaha untuk menyokong produk-produk yang mempunyai kualiti dalam aspek reka bentuk serta menjadikanya sebagai kriteria yang penting dalam amalan penghasilan sesebuah produk. Selain itu, MGDA turt berperanan untuk meningkatkan reputasi syarikat menerusi jaminan kepercayaan dan keyakinan dalam jangka masa panjang.

Pengiktirafan MGDA memberikan peluang kepada 13 kategori reka bentuk yang merangkumi produk berasaskan:

1.Ruang tamu dan bilik tidur

2.Peralatan rumah, dapur dan bilik air

3.Aktiviti masa lapang, hobi dan sukan

4.Perdagangan dan pesta jualan

6.Senibina dan persekitaran

7.Produk industri

8.Kawasan umum dan kenderaan

9.Media dan barangan elektronik

10.Ubatan dan pemulihan

11.Pejabat dan pengurusan

12.Barang kemas, fesyen dan aksesori

Program yang mengguna pakai MRM Industri Standard Competence Criteria for Industrial Designer ini telah dibangunkan mengikut operasi standard SIRIM Berhad merupakan satu anjakan paradigma bagi memastikan kelangsungan pereka dan rekaan mereka akan terus relevan kepada industri tempatan dan global.

Seiring dengan keupayaan Malaysia sebagai sebuah negara yang berkembang maju dan pesat, inisiatif yang ditonjolkan ole MRM untuk memperkasa industri reka bentuk melalui pengiktirafan MGDA dan pensillan CiDe merupakan peluang terbaik untuk para pengeluar produk tempatan supaya lebih berdaya saing bagi mengekalkan posisinya untuk terus maju standing dengan negara-negara pengeluar yang lain.

Keadaan ekonomi semasa seta perubahan dalam corak pasaran telah merapatkan jurang antara harga, kualiti dan fungi sesebuah produk yang dihasilkan. Untuk memastikan persaingan berterusan, aktiviti-aktiviti pembangunan dan penyelidikan produk baharu perl dilaksanakan secara berterusan dan agresif. Ini bagi tujuan menghasilkan produk yang berinovatif serta mempunyai nilai komersial yang tinggi melalui reka bentuk terbaik dan berkualiti.

Jadi, mari kita lihat antara senarai produk tempatan yang telah berjaya menerima pengiktirafan MGDA 2022.

Kategori Ruang Tamu dan Bilik Tidur

Kategori Senibina dan Persekitaran

Kategori Perdagangan dan Pesta Jualan

Kategori Barangan Kemas, Fesyen dan Aksesori

Reka bentuk terbaik bukan sekadar memberikan nilai estetika dan membezakan produk buatan sedia ada, malahan secara tidak langsung mencorak ‘trend’ pembelian pengguna ke atas produk yang dikeluarkan. Pencarian reka bentuk produk-produk baharu untuk pengiktirafan Malaysia Good Design Award (MGDA) 2023 masih diteruskan pada tahun ini.

Justeru, syarikat- syarikat pengeluar dialu-alukan untuk menghantar penyertaan sebelum tarikh tutup pada 30 Oktober 2023. Untuk keterangan lanjut, sila layari www.mrm.gov.my atau hubungi Sekretariat MRM melalui talian 03-8992 6043.

nbsp;

Gazebo, pergola dan patio adalah antara elemen yang memainkan peranan penting dalam dekorasi sesebuah laman. Ia menjadi ruang santai atau outdoor social space bagi pemilik malah buat tetamu yang hadir. Namun, ramai beranggapan untuk memiliki sebuah struktur pergola atau patio memerlukan belanja yang besar. Sebenarnya, anda punya pilihan dengan membina sebuah ruang santai super ringkas namun selesa. Berikut, IMPIANA kongsikan beberapa idea patio bajet:


(Gambar) Idea Hias Taman Guna Batuan Buat Laman Lebih Ohsem

Tidak kira lah sama ada ia sebongkah batu semula jadi atau sebaliknya,  elemen kaku ini mampu merubah wajah dan personaliti  taman kita. Ia berupaya menyuntik aura unik, kreatif dan estetik jika betul cara penggayaan. Batu  sungai memang sangat berharga di pasaran berikutan tekstur, warna, bentuk dan motif nya yang unik.  Penggunaan batu memang popular di kalangan pencinta landskap namun ia jarang memainkan peranan utama untuk visual keseluruhan taman.

Kehadirannya kerap dikaitkan dengan konsep taman minimalis seperti taman zen, oriental, rock garden dan moden, namun ia sebenarnya sesuai untuk apa juga konsep taman yang ada. Ayuh kita lihat bagaimana batu mampu tampil indah.  Jom kita tengok idea hiasan taman menggunakan batu ini yang begitu menarik.

Air merupakan keperluan asas bagi setiap kehidupan dan sehingga 90% daripada berat tumbuh-tumbuhan adalah air. Oleh itu, air yang mencukupi adalah amat penting bagi tanaman. Kekurangan air boleh cepat memberi kesan yang negatif terhadap tanaman dan tanaman boleh mati hanya selepas beberapa hari tanpa air.

Panduan ini akan menunjukkan kepada anda cara memasang sistem pengairan automatik untuk tanaman anda di rumah. Terdapat juga pelbagai alternatif yang lain yang boleh memudahkan pengairan tanaman, pencarian di dalam Google boleh memberikan anda pelbagai idea berkaitan dengan perkara ini. Contoh keyword yang anda boleh gunakan adalah ‘water plant while away’, ‘self watering plant’, ‘siram pokok masa cuti’, dan lain-lain.

Dah beli jom sertai Workshop IMPIANA sebab banyak lagi benda yang anda boleh buat dengan Smart Watering Plant Project ni.

Pokok perlukan penjagaan yang sempurna, kadang kala terlupa siram kadang-kadang terlebih siram. Dengan sistem siraman pintar ini ia dapat dilakukan tepat pada masa yang sesuai dengan hanya dihujung jari anda.

Sertai WORKSHOP IMPIANA untuk mempelajari tentang bagaimana untuk membuat sistem siraman automatik sendiri dengan MUDAH! Jom cepat-cepat daftar diri anda di

Bayam atau dalam bahasa Inggerisnya dikenali sebagai ‘Spinach’ adalah spesies Amaranthus gangeticus yang tergolong dalam famili tumbuhan Amaranthaceae iaitu sama famili dengan pokok balung ayam iaitu sejenis tanaman hiasan yang berbunga menarik. Ia dikatakan mengandungi banyak khasiatnya tersendiri. Di antaranya seperti mempunyai kalori yang rendah tetapi tinggi dengan kandungan vitamin A dan K, mencegah kanser, meningkat sistem imuniti badan, mengekalkan kesihatan otak, merendahkan tekanan darah dan kadar kolesterol iaitu sekadar menyebut beberapa contohnya. Terdapat dua jenis pokok sayur bayam iaitu berdaun merah dan juga berdaun hijau.

Penanaman: Ia mudah ditanam menggunakan biji benihnya yang boleh didapati dari buahnya yang matang. Bijinya juga boleh dibeli dari pusat tanaman, kedai pertanian, dan juga pasaraya. Arahan mengenai cara menyemai dan menanam pokok bayam ini juga tertera di pek biji benih yang dibeli bagi memudahkan cara penanamannya .

Ia sesuai tumbuh dalam campuran tanah atau medium tanaman yang agak lembap serta gembur  dan juga mengandungi banyak bahan organik. Campuran yang disyorkan adalah campuran tanah untuk pokok berpasu iaitu dalam nisbah 3:2:1 (Tanah Peroi: Bahan Organik: Pasir Sungai). Pokok bayam mudah ditanam kerana anda hanya perlu menabur benihnya di plot tanaman yang telah digembur atau dicampur medium tanamannya. Seterusnya berikan penjagaan yang diperlukannya. InsyaAllah hasilnya cukup memuaskan.

Untuk menyemai dan menanamnya ikuti langkahnya seperti berikut:

1)Campurkan biji benih pokok bayam yang halus itu dengan pasir halus

2)Tabur terus di tanah yang telah digemburkan terlebih dahulu dan berikan siraman dua kali sehari agar medium semaiannya senantiasa lembap.

3)Apabila anak benih telah tumbuh empat helai daun bolehlah dijarangkan iaitu dengan mencabut beberapa anak benih di sekeliling anak benih yang ingin dibiarkan membesar.

Manakala anak benih yang dicabut tadi bolehlah ditanam semula di ruang kosong yang terdapat di plot tanaman anda di tanah. Bagi anda yang tidak mempunyai ruang di tanah untuk menanamnya tidak perlu risau kerana pokok sayuran ini juga boleh ditanam dalam bekas tanaman seperti pasu, polibeg atau bekas tanaman yang diperbuat daripada plastik atau palung logam dengan menggunakan medium tanaman seperti tersebut di atas

Selepas ditanam dan disiram letakkannya di tempat teduh dahulu sehingga ia mula tumbuh barulah dipindahkan ke kawasan yang mendapat cahaya matahari yang banyak untuk pertumbuhannya dan seterusnya berikan penjagaan seperti di bawah ini.

Penjagaan:1)Ia perlu didedahkan kepada cahaya yang banyak untuk tumbuh subur.

2)Siram 2 kali sehari iaitu pada waktu pagi dan petang bagi memastikan medium tanamannya lembap sentiasa agar anak bayam cepat tumbuh membesar.

3)Gunakan baja organik seperti najis ayam untuk pertumbuhan pokok yang lebih subur.  Ikuti arahan mengenai cara dan kekerapan penggunaannya seperti tertera di pek baja yang digunakan.

Pokok bayam boleh dipetik apabila pokoknya mencapai anggaran umur lebih kurang 2 hingga 3 bulan selepas disemai bijinya dan ini juga bergantung kepada cara penjagaan selepas penanamannya.

Jangan takut untuk mencantas atau memangkas pokok dan tumbuhan renek di laman rumah anda. Hanya beberapa minit sahaja perlu diperuntukkan untuk memangkas softscape yang terdapat di halaman rumah supaya ia sentiasa berdaun lebat, berbunga dan sihat. Namun, kita sering mengabaikan dan tidak melakukan proses pemangkasan dengan betul dan secara berjadual. Ini disebabkan kita kurang terdedah kepada pengetahuan dan beranggapan kerja-kerja pemangkasan memerlukan peruntukan masa yang lama. Ada pula yang khuatir, jika pemangkasan dilakukan ia akan menyebabkan pokok tidak cantik dan mati. Hakikatnya, jika ia dilakukan secara berjadual dengan teknik yang betul, ia dapat membantu anda untuk memastikan laman rumah sentiasa rapi dan indah. Oleh itu, ikuti langkah-langkah dan tip yang telah disediakan untuk memastikan anda menguasai teknik pemangkasan yang betul.

Sebab untuk melakukan pemangkasan pokok muda

5 langkah untuk memangkas pokok muda

1. Buang bahagian yang telah rosak, mati atau hampir mati, kering dan berpenyakit. Pastikan silara pokok diperiksa rapi untuk mengenal pasti dahan atau ranting yang berpotensi menjadi ancaman kepada pokok.

2. Pilih leader (batang pokok utama) yang paling stabil dan kukuh. Untuk mendapatkan pokok yang cantik dan berkualiti, hanya sebatang leader yang diperlukan untuk menyokong keseluruhan struktur pokok. Jika terdapat lebih leader, pemangkasan leader yang tidak kukuh perlu dilakukan segera. Kenal pasti terlebih dahulu leader yang paling tegak dan kuat untuk dijadikan penyokong struktur pokok.

3. Pilih dahan rendah (lowest permanent branch) yang paling kukuh dan sesuai untuk membentuk kanopi pokok. Kenal pasti dahan pokok yang paling bawah yang mempunyai sambungan yang paling baik dan cantik dengan Ia seharusnya dijadikan sebagai dahan pokok pertama dan buangkan dahan lain berhampiran dengannya untuk memberi ruang kepada ranting dari dahan tersebut bergerak bebas. Diameter ideal untuk dahan pertama haruslah separuh dari ukuran leader tempat dahan tersebut bersambung.

4. Pilih dahan kedua (scaffold branch). Scaffold branch ialah dahan yang tumbuh selepas lowest permanent branch. Ia berfungsi membentuk keseluruhan kanopi pokok. Pastikan scaffold branch yang dipilih mempunyai sambungan baik dan ukuran diameternya tidak lebih dari setengah ukuran Jarak antara scaffold branch perlulah seragam sama ada secara vertikal atau kedudukan jejarinya di sekeliling leader. Jarak vertikal antara dahan haruslah 18 inci untuk pokok besar manakala 12 inci untuk pokok kecil. Jarak jejari setiap scaffold branch haruslah seimbang antara satu sama lain mengelilingi leader.

5. Pilih temporary branch di bahagian bawah lowest permanent branch. Sebahagian atau hampir semua ranting atau dahan kecil yang terdapat di bahagian lowest permanent branch boleh dikekalkan sebagai temporary branch. Ia merupakan dahan yang berdiameter tidak lebih 2 inci dan bersambung terus dengan  Temporary branch amat penting di awal pertumbuhan pokok muda kerana ia membantu membentuk batang pokok yang kuat ketika proses fotosintesis berlaku. Apabila pokok mula matang dan meninggi, temporary branch perlu dibuang atau ia perlu dicantas apabila ukuran diameternya mencecah 2 inci.


Resipi Semburan Pelbagai Fungsi Untuk Kediaman Bebas Habuk, Memang Menjadi!

Habuk dan kediaman memang tak dapat dipisahkan. Jika lama sikit tak kemas rumah, pasti penuh habuk lebih-lebih lagi pada kawasan tersorok dan celah-celah seperti bawah katil, bingkai tingkap, kipas dan perkakas yang lain.

Memang jenuh jika setiap masa nak kena buang habuk kan? Jadi, apa kata anda cuba spray magik ini! Habuk akan susah melekat pada barangan, justeru tak perlu lagi bersihkan setiap hari.

Saya ni memang suka tip & trik yang memudahkan urusan harian. Bila jumpa macam² tip, mesti saya simpan & cuba bila berkesempatan. Banyak resipi buat dust spray ni sebenarnya, cara paling senang guna air & softener. Tapi lepas cuba beberapa resipi, setakat ni inilah resipi dust spray yang paling saya berpuas hati sebab ia serbaguna.

Pernah baca komen netizen — cakap orang yang gunakan spray untuk elak habuk melekat ni orang yang malas. Pada saya, adanya tip macam ni bukannya bermakna boleh culas & bermalasan tapi sekadar memudahkan serta mempercepatkan kerja² rumah & urusan harian. Nak² ramai isteri yang bekerja & faktor kekangan masa. Tu belum lagi yang ada anak kecik/anak yang tengah melasak ataupun wanita mengandung. So tip² macam ni lah dapat membantu jimatkan masa/tenaga.

Multipurpose Dust Spray
¼ cawan cuka
1¼ cawan air
3 sudu kecil minyak zaitun
1 sudu makan pencuci pinggan* (optional)
Sedikit essential oil* (optional)

Campur semua bahan dalam botol spray. Goncang sebelum guna.

Nota:
*guna botol spray transparent supaya mudah nampak atau buat peringatan pada botol supaya tak lupa
*saya buat 2 botol spray sebab guna 2 wangian berbeza ?
*saya gunakan 1 bahagian cuka & 5 bahagian air supaya larutan cuka tak terlalu pekat/terlalu cair
*cuka memudahkan menanggalkan kotoran, juga sebagai agen pembasmi kuman
*minyak zaitun berfungsi untuk mengilatkan & melindungi permukaan kayu.
*pencuci pinggan mampu menanggalkan kotoran secara lembut
*essential oil berfungsi memberi kesegaran & mengurangkan bau cuka

Pastikan ❗❗❗
*Sebaik²nya gunakan minyak zaitun. Saya tak jamin penggunaan minyak masak biasa (sawit) boleh berikan hasil yang sama untuk perabot kayu (bila bertindakbalas dengan cuka)
*Jangan gunakan pencuci pinggan yang bundle sebab bahan kimianya agak tinggi & boleh rosakkan sesetengah permukaan perabot.
*Jika risau perabot yang agak sensitif, cuba spray sikit dahulu dibahagian yang tersorok/paling bawah untuk uji keserasian.
*Paling penting — GONCANG setiap kali sebelum guna supaya larutan minyak & air bercampur

Kegunaan:

• Kurangkan habuk melekat pada perabot & kipas
Mengurangkan habuk tak bermakna habuk langsung tak lekat ye.. Cuma lebih mudah nak bersihkan habuk & menjimatkan masa

• Mengilatkan perabot kayu
Bukan setakat kabinet, pemegang dulang dari kayu pun saya gunakan spray ni sebab kilatannya memang cantik.

• Menaikkan warna & melindungi sofa dari kulit sintetik
Boleh bersihkan kotoran & menaikkan warna sofa yang dah kusam

• Mengurangkan habuk terkumpul pada gril pintu & lapisan minyaknya mengelakkan dari berkarat
Rumah dekat dengan jalan besar ni, manjang je habuk & debu bertepek dekat gril. Walaupun saya spray sesekali sahaja, memang nampak perbezaan dgn sebelum ini

• Membersihkan & melicinkan trek pintu/tingkap jenis sliding serta melancarkan trek yang tersangkut
Kekadang hujan lebat sangat, kena jugak sikit² tempias air dekat pintu/tingkap sliding. Lama² mesti trek tersangkut². Saya spraykan aje untuk lancarkan balik

• Sebagai lapisan perlindungan dari kotoran untuk jubin dinding & sinki.
Saya selalunya basuh toilet hujung minggu. Hari biasa ni sental memane yg sempat je. Tak boleh lama² dalam bilik air sebab anak tengah melasak.. Guna spray ni memang mudah nak bersihkan jubin & di celah². Toilet yang jarang guna (untuk tetamu) pun saya spraykan pada jubin & sinki.

Pastikan BERSIHKAN dahulu jubin & sinki seperti biasa, kemudian barulah gunakan spray ni. Spray secara menyeluruh terutama dicelah² jubin. Sebaik²nya gunakan span atau kain microfiber untuk ratakan air (supaya semua permukaan kena). Penggunaan spray membantu kurangkan kotoran yang melekat. Next time kerja² bersihkan jubin dinding & sinki akan lebih mudah & cepat. Toilet pun jadi wangi je lepas spray (kalau letak essential oil la..)  Spray sekurang²nya seminggu sekali/lepas basuh/bila perlu.

Semoga bermanfaat ~
(Harap tip ni dapat bantu mudahkan kerja² rumah & urusan harian anda juga)

Langsir merupakan aksesori pelengkap buat kediaman.Tanpa langsir, ruang akan tampak tidak sempurna dan mungkin seperti belum siap didekor.

Terdapat pelbagai jenis langsir yang ada dipasaran dengan variasi harga yang bergantung pada jenis fabrik dan saiz langsir. Salah satunya termasuklah langsir jenis “back tab”.

Tanpa berbelanja lebih, anda boleh cuba buat sendiri sahaja langsir ini untuk kediaman. Ianya amat ringkas dan mudah.

BAHAN-BAHAN YANG DIPERLUKAN

LANGKAH-LANGKAHNYA :

SUMBER : onlinefabricstore.com

Bilik tidur adalah tempat kita beristirehat daripada penat menempuhi segala cabaran realiti atau dunia setiap hari. Tapi, tidur juga perlu menatap sesuatu yang tenang dan boleh menyebabkan anda sentiasa tidur lena. Oleh kerana, saya mencadangkan untuk anda, menghiasai dinding di dalam bilik tidur itu supaya ia dapat memberi energi yang positif untuk anda senang untuk tidur lena setiap. Kini, saya memulakan tentang beberapa idea untuk anda menghiasi dinding bilik tidur.

LUKISAN

Lukisan dapat memberi satu aura atau energi yang positif dan lukisan juga adalah salah satu hiasan bilik tidur yang sangat popular. Ini kerana, lukisan dapat menenangkan seseorang yang memandang lukisan tersebut dan apabila mereka berasa tenang, ia membuat mereka mengantuk dan terus lancar untuk tidur.

POTRAIT ATAU GAMBAR

Potrait dan lukisan ini sama sahaja fungsinya kepada bilik tidur kerana ia dapat memberi satu rasa yang tenang. Cuma, portrait ini ia lebih merasakan realiti atau wujud kerana gambar yang diletakkan itu berkemungkinan adalah gambar anda bersama pasangan anda sedang bergembira, gambar dengan keluarga yang penuh kesenyuman atau gambar-gambar semasa hari perkahwinan. Ini kerana, gambar-gambar seperti itu dapat memberi efek yang selesa kepada diri dan mudah untuk anda merasa tenang. Maka, bila sudah tenang fikiran, anda akan rasa sangat mengantuk dan dalam sekelip mata, anda akan terus tidur.

PELEKAT DINDING

Pelekat dinding juga adalah kaedah terbaik untuk menghiasi ruang tanpa mengecatnya. Ia boleh mengubah mana-mana persekitaran, dan ia juga mudah untuk dialih keluar dan diganti jika anda ingin mengubah keadaan semula. Tapi, pastikan pelekat dinding yang digunakan, mempunyai imej yang positif atau perkara-perkara yang dapat memberikan diri anda selesa dan tenang.

Secara kesimpulannya, untuk tidur, kita seharusnya dalam keadaan yang tenang dan selesa. Jikalau permikiran anda serabut semasa hendak tidur, ia boleh membuatkan sukar untuk tidur dan boleh mengakibatkan insomnia.

Untuk mengahsilkan sesebauh dekorasi yang indah, tidak semestinya memerlukan elemen yang sarat dan mahal. Hal ini sering di bangkitkan oleh impiana. Yang menjadi keutamaan adalah dekorasi yang dihasilkan praktikal dan selesa untuk digunakan.

Bilik tidur adalah antara ruang yang sewajibnya di beri penekanan dengan berlandaskan konsep dekorasi ringkas dan selesa. Ringkas dan selesa tidak bermaksud dekorasi yang dihasilkan tidak perlu cantik. Penggunaan aksesori yang tidak sarat dengan padanan throw cushion dan rekaan cadar yang menarik sudah memadai menghiasi bilik tidur agar kelihatan cantik. Berikut, ilhan dan idea dekorasi bilik yang ringkas namun masih cantik

Artikel berkaitan: